Category
stringclasses 6
values | Article
stringlengths 75
14.3k
|
|---|---|
tualchhung | Prime minister Narendra Modi chuan nimin kan state hrang hrang chief minister-te video-conference hmangin Novel Coronavirus (Covid-19) léng dona leh hri léng vanga harsatnate tiziaawm tura hmalakna a sawipui. Mizoram aṭangin chief minister Zoramthanga a tel a, Mizoram sorkar hmalaknate a sawi rualin, hripui donaa hmanraw mamawhte leh suma puihna Mizoramin a mamawh thute a thlen. Chief Minister chuan inkharkhipna pawhsei zel ṭha a ti.CM Zoramthanga chuan, Covid-19 dona atan sorkar laipui aṭangin kawng hrang hranga puihna an dawng tih a sawi a; sum leh bungraw chi hrang hrang Central aṭanga an hmuh te, mi harsa zawkte tan thla thum chhung a thlawna buhfai pek an ni te, ni 100 inhlawhna sorkar laipuiin a rawn pek avangtein lawmthu a sawi a ni.Zoramthanga chuan, Mizorama hmalakna chungchangah, Covid Fund atan mipui, kohhran leh pawl hrang hrangin sum leh hmanrua an thawh khawm thu te, task force-te mipui himna atan an duty thu te, in neitute'n dawr leh in luah man an chawitir loh thute a sawi a, ""Mizoram mipui inthurualna leh thawhhona a ṭha a, mi dang tan pawha entawntlak a ni,"" a ti.Mizoram ṭhenawm ram leh state-ah Covid-19 vei an la awm avangin Mizoram chu inthlahdul thei a nih loh thu sawiin CM Zorama chuan, ""Ramrite khauh taka ven hna kalpui zel a ngai a, paramilitary force-te leh local volunteer-te'n theihtawp chhuahin an veng mek a ni,"" a ti a; Mizoram mipuiin sorkar thuchhuak an zawm ṭhat thu leh state dang tan entawntlak a nih thu a sawi.Chief Minister chuan Mizoram mamawh sawiin, hmanrua mamawhte leh suma puihna state-in a mamawh thu a sawi a, 'Covid-19 in ram mipui hriselna leh ei leh bar, eizawnna thlengin nasa taka min nghawng dan hre rengin, chumi mil tur chuan Disaster Relief Fund 2020-21 inkaihhruaina siam ni se,' tiin rawtna a thlen a ni.Prime minister Narendra Modi chuan, ngai awh turin hun rei tak nghah a la ngaih a rin thu sawiin, ""Natna hri hian pawi a khawih belh zel loh nan mi tinin theihtawpa invengin hma kan lak tlan a pawimawh. Tuna red zone, orange zone leh green zone ṭhen zingah green zone a pung zel a, green zone-te hi orange zone-ah an chan mai loh nan state tinte'n hma an lak a ṭul,"" a ti; CM-te chu sik leh sa inthlakin a ken tel natna dangte pawh ngaihtuah tel turin a chah.Thuthar thehdarhtute zawhna chhangin Zoramthanga chuan May 3 hnu lamah chuan inkharkhipna tlema thlahdul deuh a nih tur thu sawiin, ""Economic activity ṭhenkhat kan phal ang. Inkharkhip hi kalpui chhunzawm ṭha kan ti a, a chhan chu hmun tam takah dinhmun hlauhawm tak tak an la awm a ni,"" a ti.Prime Minister-in nimina CM-te Covid-19 chungchanga a kawm hi a vawi lina a ni a, a hmain March 20, April 2 leh April 11-ahte a kâwm tawh. CM Zoramthanga hi Health minister Dr R Lalthangliana leh Home minister Lalchamliana ten an ṭawiawm a; chief secretary Lalnunmawia Chuaungo, DGP SBK Singh, Health secretary H Lalengmawia leh Home secretary Lalbiaksangi te an tel bawk. |
tualchhung | MLA hlawh pung lak leh MLA zin loh bill lak chungchangah ZPM MLA hlui Lalduhoma chu vantlang hmaa a sawi loh ang ve vein a awm nia a ngaih thu Congress Legislature Party leader Zodintluanga chuan a sawi.Serchhipa thuthar thehdarhtute an kawmnaah MPCC treasurer ni bawk Zodintluanga chuan, MLA-te hlawh leh inrelbawlna ngaihtuahtu – Assembly Committee on GPC ah Pu Lalduhoma nen hian member an nih ve thu sawiin, he Committee hian MLA hlawh pun relin, an pass hnuah House-ah Pu Lalduhoma hian ZPM Val Upa Council-in an pawm loa, an pass pui thei lo a ti leh si niin a sawi. “Heti chung hian hlawh pung zawng zawng a la leh vek a; hlawh pun duh loa au si khan hlawh pung chu a lo la duh tho a,” a ti.MLA zin loh bill lak chungchang zawhna chhangin, Lalduhoma hi ZPM campaign kick off Serchhipah zin loh bill la ngei anga a insawi thu a sawi. “Zin loh bill lakah Pu Duhoma’n engmah kan hre lo, kan sign-a kan la mai, a tih kha thu dik lo a sawi a ni. Kum 2003 khan MLA kan ni ve a, Free Travel Scheme a awm a, Actual Pay Receipt kha Assembly thawktuten min lo tihsak mai thin. Kan pawisa lakna tur kha chiang takin Assembly thawktute khan min hrilh vek a ni. Sign-a engmah hre loa la mai kan ni lo. MLA tam tak kha an zina return ve tur an nei loa, chanchinbuah zin loh bill la, tih a lo chhuak a, Pu Duhoma khan a return mai a ni, chanchinbuah chhuak lo se a return kher ang em,” a ti.CLP leader chuan MLA Lalduhoma insum duh loh vang leh Assembly speaker luhlul vangin thla ruk ngawt Serchhip-in MLA a neih loh phah chu chapona pakhat vang a nih theih thu a sawi. “Bye election hi rorel lai ta an ti thin a, tunah chuan tunge tling tur tih sawithiam harsa khawpin boruak a awm a ni,” a ti.MNF candidate Vanlalzawma chu chief minister Zoramthanga’n tling turin a duh tak tak lo niin Zodintluanga hian a sawi bawk. “A tlin duh ni se Aizawl West-I by election-ah khan an dah daih tawh ang. Serchhipa an dah hnu ah CM ber pawhin minister a nih tur a tiam duh lo a, campaign turin a kal pawh a kal zui lo,” a ti. Dah bo an tum nia a ngaih thu a sawi. Congress candidate PC Laltlansanga chu a seh tawh seh ngat ngat chi, bial tana hmasawnna tura thawk atana amah anga chak an awm loh thu a sawi bawk.MPCC vice president Lalsawta Congress party chu danglam a tul tih a sawi. “Kan danglam ang, mi tha bawm siam kan tum lo a, that loh theih lohna bawm siam kan tum zawk a ni. Sawrkar thaah retheih a zahthlak a, sawrkar thaah chuan hausak hi rualpawlna a ni. Pawisa hi hman dik chuan a tlo lutuk, kan mamawh tawk hi Covid lai pawhin kan nei reng. GST hi a leitu state-ah a lut tlat a, Covid laiin kan GST a hniam tlat lo,” a ti.Congress MLA Lalrindika Ralte pawhin thu sawiin, “Tunah hian in tana hun tha a inher chhuakah ka ngai, in hmuh ngai loh in hmangaih ka ring lo,” tiin bial chhung mi ngei candidate an nei chu lawmawm a tih thu a sawi. “Eptu kan nih vanga min rep an tum a nih chuan sawrkar tha a ni lo a, ram hmelma a ni,” a ti bawk. |
tualchhung | April 8 zan khan Prime minister Narendra Modi chuan Covid-19 hrileng chungchangah India state chief minister-te video conference kaltlangin a kawm a, he hrileng second wave laka ram mipui an him zawk theih nan leh an do hneh theihna tura hmalak dan pawimawh a tihte a sawi.Prime minister chuan chak zawk leh tam zawka hri kai chhui hna chu thawh a, a tam thei ang bera test neih pawimawh a tih thu a sawi a. Hri kai hmuhchhuah thar atanga darkar 72 chhungin a contact mi 30 tal chhuichhuak a, test a, a tul anga khunghran nise, tiin, “Hun rei tak he hrik hi lo hmachhawn tawh mah ila, chauh avanga tha thlah dul thei kan la ni lo,” a ti. Covid avanga nunna chan an awm chuan thite data chiang taka chhinchhiah a, he hri kan dona kawnga hrikaite enkawl zui zelna atan a pawimawh tur thu a sawi bawk.Mipuite a bo a bang awm loin he hri donaah hian mawhphurhna kan nei vek tih Narendra Modi hian sawiin, theihtawp chhuah a kan fimkhur tlan a, sawrkar kaihhruaina siamte zawmin, hri laka himna tura nitina tih tur bitukte tha taka zawm a pawimawh takzet tih a sawi. Vaccine pek chu chak zawk leh huap zau zawka kalpui turin a ti bawk.“Endik a, chhui a, enkawl dam chu he hri donaah tunah chuan kan dah len ber turte a ni,” tiin, state hruaitute chu fimkhur tura inhrilhhriatna campaign ngawrh zawka kalpui turin a chah a ni.Mizoram chief minister Zoramthanga pawhin he meeting hi chhimin, Health minister Dr R. Lalthangliana, chief secretary Lalnunmawia Chuaungo, addl. chief secretary JC Ramthanga bakah Health department hotuten an tawiawm a ni. |
tualchhung | Mumbai Mizoram House-a awm Mizo, Covid-19 kai hmuh tawh zinga pakhat chu endik nawn a nihnaah Covid-19 a vei tawh loh avangin April 28, Thawhlehni zan khan damdawi-in aṭanga chhuahtir a ni.Thawhlehni vêk khan chhûnah Mizo pakhat chu Covid-19 a vei tawh loh avangin damdawi-in aṭanga chhuahtir a lo ni tawh bawk.Mumbai Mizoram House-a awm Mizo, swab sample endik vawi khatnaa Covid-19 kai loa hmuhte chu nimin khan endik nawn leh an ni a, he thu ziah lai hian test result kan hre hman lo.Heti hian Mizoram House-a awm Covid-19 kai hmuh chhuah tawh mi pasarih zinga pathum chu an vei tawh lo tih finfiah a nih avangin damdawi-in aṭangin chhuahtir an ni tawh a ni. |
tualchhung | Aizawl, May 19 :Mizoramah Covid-19 natna vei an pun zel avangin inenkawlna hmun pawh mamawh belh zel a ni a, khum indaih loh hi a la awm rih lo tih thu dawn a ni. A na deuhte enkawlna ZMC-ah pawh khum siam belh zel a ni a, tun hnaiah pawh khum 95 siam belh a ni.Chawlhni liam ta, May ni 16 khan ZMC hi a khat a, a tukah khum 95 siam belh nghal a nih thu leh ICU pawh tihlen a nih thu Dr ZR Thiamsanga, MLA chuan The Aizawl Post a hrilh.Hri do nana sorkar din Medical Operational Team chairman Dr Thiamsanga chuan, ZMC-ah hian khum 153 a awm a, chu chu Chawlhni khan a khat a, khum 95 siam belh nghal a nih thu leh tunah chuan khum 248 a awm tawh thu a sawi.ICU pawh, khum 26 a awm thin a, May ni 17 khan khum pariat siam belh nghal a nih thu leh khum 34 a awm tawh thu a sawi bawk. ZMC-ah hian khum 60 siam belh mek a nih thu a sawi bawk a, hei hi hmasawn, a dam tha mekte awmna tur a nih thu leh peih fel thuai tum a nih thu a sawi.Tun hnaiah hri kai hriatchhuah an pun avangin inenkawlna hmun ngaihtuah belh char char a nih thu leh, vawiin thlengin inenkawlna hmun indaih loh a la awm loh thu te a sawi bawk.May ni 4 khan ZMC hi a lo khat tawh a, khatih lai khan covid ward-ah mi 91 an leng. A tukah khum 65 siam belh nghal a ni a, ICU-ah pawh khum siam belh nghal a ni.Dr Thiamsanga chuan Mizoram hmun hrang hrangah inenkawlna hmun ngaihtuah belh reng a nih thu a sawi a, tun dinhmunah chuan khum indaih loh awm lo tura ngaih a nih thu a sawi.Thawhlehni khan Medical Operational Team hian Aizawla hri vei enkawlna hmun hrang hrang an tlawh a, inveng chungin dam lote kawmin harsatna an neih leh neih loh te an zawt.“Dam lo hrang hrang kan kawm a, an harsatnate kan zawt a. Enkawlna an dawnah an lawm a, harsatna emaw lungawi lohna lam emaw kha an sawi lo. An lawm khawpin kan hria,” Dr Thiamsanga chuan a ti. |
tualchhung | Mizorama hri kai hmuh belh chu nitinin a sawm tel a nih chhunzawm zel a, Thawhtanni zinga result tihchhuahah hri kai hmuh thar 45 an awm. Thawhtannia thlawhna lo thlengah hri kai hmuh thar 20 chuang an awm leh nia sawi a ni.April 18-a 607 endikah hri kai 45 hmuh a ni a. An zinga 28 hi tualchhunga inkaidarhna atanga kai, hri an kaina hriat mai theih loh a ni a; midang 13 hi hri kai atanga kaichhawng an ni. Mi pathum hi state dang atanga rawn lut, an rawn luh laia hri kai tih hmuhchhuah loh, Mizorama an thlen hnua hri kai tih hmuhchhuah leh takte an ni a, pakhat hi Vairengte screening point-a hmuhchhuah a ni. Hri kai hmuhchhuah 45 zinga 5 hi an taksaa natna lan tawh avanga damdawi ina inendik tir an ni.A hlawma hmuh zingah Melthum-ah mi 19 hmuhchhuah an ni a, symptom nei lo vek an ni thung. Hemi tlangdung, Hlimen leh Saikhamakawn ah pawh hri kai hmuhchhuah an awm. Lawngtlai district Borkolok-ah Chakma kut – Biju festival-a tel, hri kai atanga kaichhawng nia hriat mi 10 an awm bawk.Hetihlai hian Thawhtanni khan Lengpui Airport-a thlawhna rawn lut atangin hri kai 22 hmuh thar an ni a, airport atanga passenger phurtu taxi driver 4 pawh hri an kai tih hmuhchhuah a ni tih thu dawn a ni.April 19 tlai thleng khan Mizoramah Covid kai leh kai loh endika sample lak 2,75,600 an awm a, heng zingah hian hri an kai tih hmuhchhuah 4,904 awmin, za zelah 1.77 a ni. Hri kai hmuhchhuah zinga 4518 (92.13%) chuan damin enkawlna hmun an chhuahsan tawh a, enkawl mek 374 (7.63%) awmin, Covid kaihhnawiha thi 12 (0.24%) an awm a ni. |
tualchhung | Supreme Court chuan state leh union territory tinte chu state dang aṭanga inhlawhfa (migrant labour)-te ei leh in, damdawi, chen lailâwkna leh mamawh dangte pek a nih theih nan National Disaster Management Authority (NDMA) leh Ministry of Home Affairs (MHA) thuchhuah leh kaihhruaina anga hma la turin a hriattir a; Covid-19 ven nan sorkar laipui kaihhruaina/ thupekte khauh taka kalpui turin a ti bawk. Covid-19 vanga mipuiin harsatna an tawh chungchanga writ petition ngaihtuah tura Supreme Court ṭhukhawm chuan, state danga hna thawkte tirálkhèl a, thu belhchian dâwl lo darh vanga a huhoa an haw darh chiam chu thil pawi tak a nih thu an tarlang a ni. |
tualchhung | Mamit khawpui chhunga Home hrang hrangte chu March 17 khan District Child Protection Committee chuan an tlawhchhuak.District Child Protection Committee ruahmanna siam tawh angin, Joshua’s – Children Home, Specialized- Adoption Centre, Buannel Home leh Observation Home-te tlawh a ni a. Home hrang hranga thawktuten an lo dawngsawng a ni.Joshua’s- Children Home mi 20 awm theihnaah mi 12 an awm mek a; Specialized- Adoption Centre-ah hian naupang 4 awmin, naute pakhat hi a nu leh paten an surrender mek a ni. Naupang 50 awm theihna Buannel Home-ah 18 an awm mek a. Observation Home-ah naupang pakhat a awm bawk.DCPC-ten Home hrang hrang an tlawhkualnaah hian harsatna leh buaina an neih loh thu Committee-te hian an sawi. |
tualchhung | Chief minister Zoramthanga, Finance department enkawltuin February 19, Nilainia kum 2020-21 chhunga Mizoram budget (estimate) a pharh tâk cheng vbc. 10,715 chu a hma chiah kum 2019-20 aiin cheng vbc. 22.7-in a tam zawk a, a punna chu 0.21% niin, kum 10 chhunga Mizoram buget a punna a tlem ber ṭum a ni.Kum 2020-21 budget zinga 84.20% chu Revenue Expenditure (sorkar hnathawk hlawh, pension hlawh, department/office inrelbawlna) atan dah a ni a, Revenue Expenditure atana sum dah zat a san lamah kum 10 chhunga pahnihna a ni.Tarlan tawh angin, kum 2020-21 Mizoram budget cheng vbc. 10,715 chu a hma chiah kum 2019-20 budget cheng vbc. 10,692.30 aiin cheng vbc. 22.7-in a tam zawk a, a pumna chu 0.21% a ni. Hei hi tun hnai kum 10 chhunga Mizoram budget, a hma kum aia a punna a tlem ber ṭum a ni a, a hmaa Mizoram budget punna a hniam ber ṭum, 2013-14 a budget punna 5.26% aiin a la hniam zawk hle.Tun hnai kum 10 chhunga budget punna a sàn ber ṭum chu kum 2014-15 kha a ni a, 27.45%-in a pung a; kum 2012-13ah 21.98%, kum 2011-12 ah 17.41%? leh, kum 2019-20 ah 10.54%-in a pung bawk.Kum rei tak chhung chu Mizoram budget zinga a tam zawk chu sorkar hnathawk hlawh, sorkar hnathawkte pension hlawh leh sorkar department leh pisa inrêlbàwlna (Revenue Expenditure) atan hman a ni tawh a; kum 2020-21 budget-ah hian a pumpui aṭanga 84.20% (cheng vbc. 9,021.90) dah niin, hmasawnna hna thawhna atan 15.80% (cheng vbc. 1,693.15) chiah dah a ni.Kum 2020-21 budget-a Revenue Expenditure atana 84.20% dah hi tun hnai kum 10 chhunga Revenue Expenditure atana dah tam ber ṭum a ni lo a, a tam ber dawttu a ni. Kum 2013-14 khan budget pumpui cheng vbc. 5452.44 zinga vbc. 4659.61 chu Revenue Expenditure atan dah a lo ni tawh a, chu chu 86.45% a tling.Revenue Expenditure atana sum ruahman a tam zual kum, 80% a tlin kum dangte chu - kum 2014-15 ah 82.95% leh kum 2015-16 ah 80.40%-te a ni. Chutih laiin, kum 2017-18 khan budget pumpui cheng vbc. 8803.10 zinga vbc. 6388.21 chu Revenue Expenditure atan dah niin, chu chu 72.56% a ni a, tun hnai kum 10 chhunga Revenue Expenditure atana sum ruahman a hniam ber kum a ni.MIZORAM BUDGET KHAIKHINNA(Rupees in crore)KUMBudgetBudgetRevenueRevenueCapitalCapitalPumpuiPunnaExpenditureExp. %ExpenditureExp. %2020-2110,7150.21%9,021.9084.20%1,693.1515.80%2019-2010,692.3010.54%8,403.5278.59%2,288.7821.41%2018-199672.649.88%7181.6274.24%2161.6422.34%2017-188803.107.11%6388.2172.56%2414.8927.44%2016-178218.658.47%6390.5777.75%1828.0822.25%2015-167576.569.00%6091.2980.40%1485.2719.60%2014-156951.0627.45%?5766.4182.95%1184.6517.05%2013-145452.445.26%4659.6186.45%737.7213.52%2012-135327.2521.98%4169.7178.27%1157.5421.73%2011-124367.3417.41%?3427.5178.48%939.8321.52% |
tualchhung | Mizoram police-a inspector general of police (Law and Order) LH Shanliana hoin nimin khan Aizawl SP conference hall-ah police officer-te'n Covid-19 donaa police hmalakna hrang hrangte thlirhona review meeting vawi 4-na an nei. IGP chuan, Mizorama khawchhak leh khawthlang lama ramri hrûl hmun 135-ah police 700 velin venhimna hna an thawk mek tih a sawi.LH Shanliana chuan, ""March 16 aṭang khan Mizoram police-te hi ni khat mah châwl loin vawiin thlengin kan duty a, lockdown awm chhung zawng chuan he an hna hi ngawrh takin kan thawk chhunzawm zel dawn a ni,"" a ti.IGP chuan, tun dinhmunah khawchhak leh khawthlang ramri hrûl hmun 135-ah police 700 velin venhimna hna an thawk tih sawiin, ""Task force-te hi hmun 198-ah mi 2,000 aia tlem lo ni tin an duty bawk a, police-te leh mi tlawmngai rual inpete nen thawhhona ṭha tak kan nei a ni,"" a ti a; ṭangrualna leh thawhhona ṭha avangin tun thlengin Mizoram a la him thu a sawi.Meeting-a tarlan danin, DIG (Northern Range) kaihhruaina hnuaiah police officer 15 leh police dangte'n contact tracing (Covid-19 kai theia ngaih chhui zuina) an buaipui mek a, dan leh thupek kenkawhna bikah hmun 182-ah mi 1,776 an duty a ni.Police station hna kal lai pangngai leh police duty dang hrang hrangte piah lamah, Covid-19 kaihhnawiah eng lai pawhin Mizoram hmun hrang hrangah police mi leh sa 2,500 aia tlem lote'n ni tin venhimna hna an thawk. Service training chhuak hlim mi 170-te pawh duty tura tirh chhuah nghal an ni a, khawthlang lam ramrî-ah mamawhna a sàn avangin an zinga mi 70-te chu tirh nghal an ni.Covid-19 chungchang review meeting hi Pathianni apiangin neih ṭhin a ni a, he hunah hian DIG (Eastern Range) Lalhuliana Fanai leh DIG (Armed Branch) Laldingluaia ten tun hnaia khawchhak ramria police duty leh khawthlang ramria duty hmun hrang hrang an tlawh kualna report tâwi an pe. Covid-19 kaihhnawiha an duty-na hmuna tun hnaia thi - Hav. F Lalthansanga leh constable PC Vankhawpuimawia te sûnna hun an hmang bawk. |
tualchhung | Aizawl, April 14 :Secretariat Administration Department (SAD) leh General Administration Department (GAD) chhunfin tum a nih danah chief minister-in a sawi ang a nih leh nih loh chu ngun taka thlir an tum tih SAD thawktu lam chuan an sawi.Sawrkar hotulu atanga SAD leh GAD chhunfin tumna awm chu Secretariat service hrang hrang chuan an duh loh avangin an bawhzui a. Hemi chungchang, GAD Wing pakhat hnuaia ‘Secretariat Wing’ dah tumna awm nia an hriat chungchangah council of minister thukhawmin a ngaihtuah ni – April 6 khan New Secretariat office main gate kawtah SAD thawktute hian an duhlohna an lo lantir tawh a ni.Council of minister hian rawtna awmsa ang hian GAD leh SAD chhunfin chu a pawm tak avangin April 9 khan Secretariat Service Joint Action Committee aiawhte chuan chief minister Zoramthanga an hmu a. Hetiang rawtna awm hi khawi atanga lo intan nge tih te an zawt a ni. Chief minister-in a lo hrilh danin, he thil hi chief secretary nen an sawidun a, hotu lianten Secretariat hi a hranga awm loin, ani’n GAD nen a lo chang kawp bawk si a, addl. chief secretary-in a lo chang kawp bawk nen, India ram state hrang hrangah pawh SAD hi nei an lo awm mang tawh loa, GAD hnuaiah DP&AR pawh an lo awm tawh avangin, Mizoram sawrkar chuan inawpna tha zawk a awm theih nan joint secretary level-ah administration siam a tum a ni ber tih a lo hrilh tih The Aizawl Post chuan thu a dawng.UDC chin hnuailam tan engkim a hma angrenga a kal tur thu te, transfer and posting-ah Secretariat pel loa an awm tur thu te, SAD hi GAD hnuaiah Wing anga a awm tawh dawn thu te chief minister hian a lo hrilh a. An sawihona ang ni lo harsatna an nei a nih chuan engtik lai pawhin amah hmu mai tura a lo hrilh thu te, GAD-in an enkawl dangte nen a inkalpawlh dawn loh thu leh a hranga an awm tur thu te Secretariat Service JAC aiawhte hi a lo hrilh nia thu dawn a ni bawk.“Chief minister-in a sawite hi kan ring tawk a, a sawi ang ni loa thu a lo awm a nih chuan Joint Action Committee chuan na zawkin hma a la zel dawn. SAD leh GAD chhunfin hi engti angin nge a implement dawn tih hi kan thlir reng a ni,” thudawnna chuan a ti. |
tualchhung | MNF vice president-in BJP chungchang a sawi dan chu hlau chunga sawi a ni tih a hriat thu leh thil a hriatchian loh zia tihlannaah an ngai tih BJP chuan an sawi.BJP Mizoram Pradesh thuchhuak chuan, MNF vice president Lalthlengliana’n BJP a sawi dan chu hlau chunga sawi a ni tih a hriat tih sawiin, ‘An party a hrechiang lo nge, midang bei tur chuan mahni chhungkaw chanchin hrechiang hmasa se, tuna MNF kaihhruai sawrkarah hian mipui mai nilo, hnathawka an chhawr sawrkar hnathawk thlenga harsatna an tawhte hi, awmlohna tura awm sawrkar kalphung a ni tih a chiang hle a, MNF hian policy mumal tak leh principle mumal an neilo hle tih van kalphung thlir hian a chiang a, mipui hriata intih Mizo viau hi an tih theih sang ber a ni tawh mai awm e,’ a ti.Tunah phei chuan an duhsak an party mi leh sa ten an duhsakna an phur zo ta lo nia a lan thu sawiin, ‘Contract pek hi an tih theih tawk a ni tih a langchiang hle a, an hnathawhna bill lak tur erawh an duhsakte tan an nei leh silo hian MNF hmalam hun a hril thui hle tih a lang chiang. An duhsak an party worker-te tan pawh manganna thlentu mai an ni tawh a. Tunah chuan MNF duhsak nih hi an hlau viau niin a lang,’ a ti. |
tualchhung | Mizoram Synod-in Vaivakawna Synod Charity Store a siam thar chu January 28, 2020 chhun khan Pathian hnena hlànin hawn a ni.Charity Store thar hi Vaivakawn Kohhran Centenary Building, kawngpui ânah siam a ni a; Synod executive secretary Rev. K Lalrinmawia'n ṭawngṭaia hlànin a hawng a ni.Synod Charity Store hi Synod Social Front hnuaia Economic Cell-in an din a ni a, a hmasa ber chu May 15, 2016-ah Mendus Building, Mission Vengah hawn a lo ni tawh.Charity Store-ah thawmhnaw, mutbu, bungbel, zirlaibu hlui leh thil chi hrang hrang thawh theih a ni a, chu'ngte chu Rs. 100 aia to loin hralh a ni. |
tualchhung | Thalai thenkhatin ke-a mahni biak in pawh an pan peih loh laiin Aizawl tlangval pahnihte chu kein Siaha-ah an zin a, lirtheia zin a rem reng chungin km 300 chuang ke ngatin an kal.Romalsawma, Mission Vengthlang leh Vanromawia, Bawngkawn (Brigade), Zotrek member ve vete chu ni kua an thang hnu, a ni 10-naah Aizawl atangin Siaha an kal thleng a, insawizawi, taksa hman rim leh hriselna, ke-a kal a thatzia aupui nana he thil hi ti an ni.“Kan hah lo e. Han hah deuh pawhin kan han chawl a, kan hahdam leh mai a,” Romalsawma chuan a ti a, hriselna lamah Mizo thalaite an tlahniam ang tih an hlauh thu sawiin, taksa hahdamna um luat a awm thei ang tih hlauvin, mi tu emaw talin a lo hlawkpui takin tiin an kal ta vak mai tih a sawi.“Kan tih ang hi miin ti ve se kan ti tihna a ni lo a. Ke-a kal te, insawizawi te, taksa hman rimte hi a ngai a ni tih hi hetiang zawng hian aupui ila, lo hlawkpuite an awm takin kan ti a ni ber,” a ti bawk.April ni 6 khan Aizawl an chhuahsan a, a zan khatnaah hian |hiak khaw daiah an riak. An kal zel a, khaw hrang hrangah riakin, Nilaini zan khan Lawngtlaiah an riak a, a tukah Siaha an ban ta a ni.Lawngtlai-ah hian District MJA te’n an lo dawngsawngin hun an lo hmanpui a, Siaha-ah pawh District MJA te’n an lo dawngsawng leh. Siaha-a hian riah an tum.Ke-a kal tlangval pahnihte hian bag kg 20 chuang rit an ak ve ve a, eitur leh tuisik, hak thlak leh puan in kaihna tur te, ruahin a nan takin tih thu-ah sipauline te an pai a ni.An chhuah ni khan an rawl deuh a, mahse a tukah chuan a reh leh mai tih an sawi. A hnu-ah pawh han rawl deuh chang chu an nei a, chutianga an rawl deuh chuan kawng sir hmun remchangah chawlin, an hahdam hnuah an kal leh thin.A ni khat ni hian pakhat zawk ke a durh bawk a, ni sen sa hnuaia kawngpui sa an han rap kha, a durh ta mai a ni awm e. Ke durh chung chuan an kal zel tho a, a hnu-ah chuan a durh zui lo. An ke a’n sat deuh chuan an chawl mai thin a, an ke leh an taksa peng dang pawh a durh loh nan, an thlan tui an hru hul thuai thuai thin.Ni 10 chhung ke-a an kal chhung hian, a ni thum ni-a Hmuifang leh Thenzawl inkar, km 44.46 an kal kha an kal thui ber ni a ni a, ke pawh pen 58,640 an pen. Hrangchalkawn leh |awipui South inkar, km 40.8-a thui an kal khan a dawt.Epaper Subscribe Now |
tualchhung | February 8, Inrinni khan India ram chhung hmun dang rualin Mizoramah pawh district hrang hranga District Court-ah National Lok Adalat Day hman a ni a, Lok Adalat hmangin thubuai eng emaw zat chinfel a ni.Aizawlah chuan District Court-ah bench pahnih siamin, thubuai 32 ngaihtuah a ni a, leiba chungchang, in hmun lo ram thubuai leh rokhawm thubuai a tam ber. Bank kaihhnawih thubuai pali aṭangin cheng nuai 20 vel hmuh lêt a ni a, Motor Accident Claim Tribunal (MACT) kaihhnawihah cheng nuai 45, civil case dangah Rs. 2,80,000 chinfel a ni bawk.Aizawla Lok Adalat-ah hian Mizoram Judicial Service officer pahnih Sylvie Z Ralte leh Thanglianmang Guite te, advocate H Lalṭanpuia leh R Lalṭanpuia te, social worker Vanneihtluanga leh Dr PC Lalramenga te an ṭhu a ni.Lunglei District Court-ah pawh National Lok Adalat an ṭhu a, thubuai 10 chingfelin, chuta ṭanga sum hmuh lêt chu Rs. 25,49,559 a ni. Thubuai zinga a tam ber chu Mizoram Cooperative Apex Bank aṭanga sum pûk rûl thei lote chungchang a ni a, loan bá an rulh dan tur leh bank-in an ngaihhnathiamna turte siamin inremna an siam.Lok Adalat hi mi/pawl pahnih inkara thubuai, Court pangngaia kal loa inbiakremna hmanga thubuai chinfelna a ni. |
tualchhung | Kumin hian Mizoramah ruah a sur khat rih a, ruah tui pawh a tlem rih. Khua a ro a, khua a lum bawk.Kumin hian April ni 26 thleng khan ni 116 a liam tawh a, hengah hian ni 12 chauh Aizawlah ruah a tla.Science and Technology department-in an chhinchhiah danin, January ni 21, February ni 20, March ni 8, 29, 30, 31, April ni 1, ni 2, ni 16, ni 17, ni 19 leh ni 20-ahte ruah a sur.Kuminah April ni 26 thlengin ruah tui hi mm 136.5 a tla. Nikum khan April ni 26 thlenga ruah tui tla zat chu mm 183 a ni.Kumin hian a sur hnem ber ni chu March ni 29 leh April ni 19 a ni a, mm 37.5 ve ve a tla. March ni 29 leh April ni 19-ah hian tih tham a tla ve a ni mai a, ni dangah chuan a hmingin a tla a ni chauh. February ni 20 te pawh ruah sur ni tia chhinchhiah chu a ngai ve bawk tak na a, mm 0.5 chauh a tla a, January ni 21 leh March ni 8-ah pawh mm 3.0 ve ve a tla.Science and Technology department-in 1986 hnu lama Mizorama ruah tui tla zat an chhinchhiahna enin, Mizoramah ruah tui a tlem ngai lo a, a tam ber kum 2017-ah phei chuan kum tluana tla zat hi mm 2686.7 a tling. Hemi kum hian ni tin mm 7.4 a tla ziah anga chhut a ni.2017 hnu-ah hian ruah tui hi a tlem ta deuh a, 2018-ah chuan mm 1749.0 chauh a tla a, 2019-ah tlahniam lehin mm 1518.2 a tla. 2020-ah mm 1741.5-ah a kai leh a, mahse 2018-a tla zat a pha chuang lo. 2019 hi 1986 hnua ruah tui tlem ber kum a ni.1986 atanga 2020 thleng khan Mizoramah ruah tui mm 2055.3 kum tin a tla ziah ang a ni a, tun hnai kum thum (2018-2020) chhungin kum khat chhunga ruah tui tla zatin mm 2055.3 hi mm 300 chuangin a pha lo ziah.June atanga September thleng hi ruah tui tam lai a ni thin a, hemi hun chhunga ruah tui tla zat pawh tun hnaiah a tlahniam. India Meteorological Department-in ruah tui tlak dan tur an thlirlawkah pawh kumin ruah tui tam loh kum a ni dawn tih a ni. |
tualchhung | Hun sawnCovid-19 hri leng vangin State Election Commissioner Mizoram chuan Mizoram Municipalities (Election to Local Councils) Rules 2015-in thuneihna a pek angin, XVII/2 – Republic Local Council 2021 atana by election, kumin May 4-a a neih tura ruat lawk tawh chu tiamchin awm loin a sawn.Hall hawngMizoram DGP SBK Singh chuan nimin khan Mizoram Police DGP Conference Hall hmasa ber, PHQ building chhawng hnihna ami chu a hawng. Mi 44 thut theihnaa siam he hall-ah hian tunlai hmanraw changkang zawk hmanga video conferencing leh adt. pawh neih theih tura siam a ni.MAP ngenAMC Ward No. VIII councillor Christina Roluahpuii Sailo ngenna angin 1st Bn. MAP commandant Lalringdika chuan kangmei a chhuah thulha an Ward huamchin – Armed Veng, Armed Veng South leh Chite Veng mipuiten an pun theih tur a ruat. 1st Bn CO hian an complex chhunga kangmei a chhuah thulha thil tul dangte buaipuia mawhphurhna la turin officer pali a ruat a; hei hi bialtu councillor hian hria in CO hi Ward VIII huamchhunga harsatna a thlen palha hma la tur ruat ve turin a ngen a, hemi bawhzui hian CO chuan officer pathum a ruat a ni. Chhiatna a thlen thulha che chhuak mai tur (ready party) an awm reng thu a sawi.VC tharLunglei district-a Ramlaitui khuaah ZPM VCP nilai chuan MNF a zawm avangin MNF kaihhruai VC thar a ding. MNF thuchhuah siam danin tuna MNF VC thar ding nen hian tunhnaiah Lunglei North Assembly bialah ZPM VC thiata MNF VC siam a nih tum thumna a ni.Zirlai pahnih tuiah tlahlumZoram Medical College-a medical doctor zirlai pahnih chu Nilaini khan Tuirivanga li-ah an tlahlum. April 28 tlai dar 4.15 vel khan ZMC Falkawn-a MBBS 2nd year zirlai pahnih – C. Lalbiaknunga s/o C Laldawngliana, Champhai leh Jeremiah PC Lalremliana s/o Maj PC Lianthanga, Dinthar Veng Aizawl te chu Tuirivang Rangtla li-ah chesualin an tlahlum a, an ruang hi lakchhuah nghal a ni. Thudawnna sawi danin, an zirlaiah an zir hah deuh avangin rilru tih thawl nan tiin Nilaini khan an thianhoin Tuirivangah hian an kal a. Jeremiah hi tuiah tlain a talbuai chu a thianpa C Lalbiaknunga hian chhan tumin tuiah a zuangthla ve a, an pahnih hian an vanduai dun ta nia sawi a ni.Ram kan dan chhui tur Team dinLunglei leh a chhehvela kangmei nasa taka chhuak kaihhnawih a thil thlen dan chhuichian a nih theih nan Lunglei Police chuan Special Investigation Team(SIT) an din. SDPO Lunglei kaihhruai SIT hian kangmei chhuah chhan chhuichian lai mek chu a chhunzawm dawn a. Lunglei leh a chhehvel mipuite he hnuchhuina kawngah, SIT hi theihtawpa thawhpui turin an sawm tih Lunglei Police chuan thuchhuah a siam. ‘He kangmei chhuah chhan emaw a mawhphurtu hria chuan a hnuaia phone number tarlanah hian a rang lamin hriattir turin kan inngen a. Police hnu chhuinaa tangkai thei tur SIT hnena hrilhtute chu an nihna leh hming thupsak tlat an ni ang,’ a ti.Ruahtui khawl awareness campaignDistrict Rural Development Agency (DRDA) Lawngtlai District buatsaihin Thawhlehni khan Lawngtlaiah Jal Shakti Abhiyaan (JSA) hnuaia hmalakna, ruahtui khawl pawimawhzia inzirtirna – “Catch the Rain” (Rainwater Harvesting) campaign 2021 hman a ni. He hun hmanpuitu district bawrhsap Dr Andrew H. Vanlaldika chuan VC aiawhte chu an huamchhungah awmze nei taka zirtirna kalpui turin a chah a. Tuihna tlem chho zel leh ramngaw chereu nasa lutuk pawh tuihna siam pung zawnga hma lak a ngaihzia tilangtu nia a hriat thu sawiin, ruahtui tla luan raltir mai lo a, awmze nei taka khawl chu tihmakmawh a ni, a ti. |
tualchhung | Hri a leng thut a, an khuaah vawk a thi ta phawk phawk a, a khaw mite ngei pawhin chutiang zat an khuaah vawk a lo awm chu mak an ti tha leh a ni awm e.Tunlaia hrileng tuartu khua Lungsenah Thawhtanni chawhnu lam dar 2:20 vel thleng khan vawk 627 a thi tawh a, vawk heti zat zat a lo awm hi, a khaw mite pawhin ‘Kan rin aiin vawk hi kan lo ngah a,’ an ti.Lunglei District-a Lungsen khua in 600 vel an ni a, Covid-19 hrilen hnu-ah vawk an vulh sup sup a ni awm e. An khaw mite sawi danin, nikum lam hrilen leh inkharkhip (lockdown) lai vel khan vawkvulh lamah an thangharh a, an vulh ta sup sup mai a ni.A chawm dan chi thar an hre thar a, archaw (broiler) chaw an pe a, chutiang chaw an ei chuan tui an heh em em mai a, an thang uak uak mai a ni, an ti.Vawk hi inches 45 tling turin kum khat te vulh a ngai a, Lungsen-ah chuan archaw an pek hian thla li thla nga lekah inches 45 a tling thei. Chutiang taka vawk a than chak avang chuan an phur ta em em mai a, rei loah vawk ngah khua tia sawi theih a ni ta a ni.‘Vawk pathum vulh te hi chuan vawk vulhah pawh an inngai chiah lo a, a hminga vulh veah an inngai mai a,’ Lungsen Times editor Rema chuan a ti a, a pui panga paruk vulh chunga hralh tur chi pahnih pathum vulh an ni fur tih a sawi.“A vulh tamte chuan a pui pakuate an vulh a, a pui bakah hian hralh turin a dang an vulh telh bawk a,” a ti a, “Hetia hri a’n len hian vawk kan lo ngahzia hi kan hre thar a, kan thangharh tih chu kan hre tho a, mahse kan rin aiin kan lo ngah a,” a ti bawk.Vawk a than chak avang hian rei lo te-ah ei a tling a, Lunglei chu an hralhna ber niin, chawlhkar khatah vawk 20 bawr an thawn hman. Mahse, chutianga phur taka hna an thawh lai chuan hriin a tibuai a, a thi ta phawk phawk mai a ni.Vawk 22 chan te an awm a, 10 chuang chan an awm nual bawk. A man atanga chhut chuan chhungkaw pakhat, a no pai lai pakua leh vawkpui no chawm lai pahnih, no 10 chuang ve ve nei leh talh rual pahnih chan te chu a tuar ber an nih an ring.Vawk pakhatin fridge a man a, vawk pahnih pathumin ban leh beam chuti zat a man a, chutiang a nih avang chuan, hetia vawk an chan hi a uiawm em em a, hri a leng hi an tan a pawi tak zet. Mahse Lungsen khua hi a hnual zawngin an inngaihtuah lo a, hri a reh hunah a aia tam vulh tum an ni fur tih thu dawn a ni. A chi tha chi law law vulh dan ngaihtuah tum te pawh an awm a, an inhum ruh sauh sauh a ni awm e. |
tualchhung | Bairabi Village Task Force-te chuan Assam rama Covid-19 hmuhchhuah an pun zel avang leh an hmuhchhuah zingah ramri hnaih deuh khuaa mite an tel avangin April 1, 2020 zanlai aṭang khan Assam aṭanga Bairabi khaw paltlang tur lirthei dan an rêl a, mahse, an dang rei lo.Thu dawn danin, lirtheite chu rei lo tê an dan hnuah Bairabi VTF hruaitute nimin zinga ṭhukhawm chuan mipui ni tin mamawh phur lirtheite dang tawh lo turin thutlukna an siam leh a ni. Lirtheia chuangte hriselna dinhmun chu Bairabi-ah endik ṭhin a ni. |
tualchhung | January 31, 2020 tlai dar 5 vel aṭanga chin hriat loa bo Lalnghinglova (70), New Diakkawn, Kolasib chu February 8, Inrinni chhun dar 12:15 khan thia hmuh a ni. January 24, 2020 aṭanga chin hriat loha awm Lalremthanga (39), North Chaltlang pawh nimin khan thia hmuh a ni bawk.Lalnghinglova hi January 31 tlaiah Kolasib Diakkawnah chawhmeh lei turin a chhuak a, chuta ṭang chuan a awmna chin hriat a ni lo. Khawtlang mipuiin hun eng emaw chen an zawn hnuah Kolasib chhuah lam, Diakkawn thlânmual thlanga metre 50 vela sang hnuaia pialtlêp bulah thia hmuh a ni a; a taksaah hliam hnûhma lian tham hmuh a ni lo.Lalremthanga chu January 24, 2020 tlaia a léng chhuak chu a bo zui a, khawtlangin ni sarih chhung an zawn hnuah a náwlpuia zawn chu chawlhsan a ni. Nimin chawhma dar 10:30 vel khan a bo ṭanna chhaka luikawrah a chhungte'n thiin an hmu a, a taksa a chhiat tawh avangin nimin vêk khan vui a ni. |
tualchhung | Mizoram Scholarship Board (MSB) chairman JH Zoremthanga leh MZP, Mizoram University Students Council leh Aizawl City College Joint Students Union hruaitute chu nimin khan MSB pisaah an inkawm a, zirlaite hnena scholarship pek chhuah dan tur an sawiho. MZP thuchhuah chuan, scholarship chu February 2020 chhungin zirlaite hnenah pek chhuah kim hman tura ruahman a nih thu an tarlang.MZP tarlan danin, scholarship atan hian sorkar laipui aṭangin first instalment sum hmuh a ni tawh a, Mizoram sorkara Finance department-ah file kalpui mek a ni; Finance department aṭanga tihfel a nih veleh Mizoram Cooperative Apex Bank kaltlangin zirlaite account-ah thun tur a ni. Sorkar hotute leh Finance department hotute chu zirlaite scholarship titangkhang lo turin an ngen nghal a ni. |
tualchhung | Mizorama Covid-19 hluar leh mekah tunah mai chuan lockdown puan a remchan loh avangin containment zone/ micro-containment zone puan thin tum a ni.Ningani khan Covid-19 dinhmun thlirhoin Health & Family Welfare minister Dr R. Lalthangliana, Home minister Lalchamliana, Medical Operational Team chairman Dr. ZR Thiamsanga MLA, chief secretary Lalnunmawia Chuaungo bakah Covid-19 dona kawnga hmalatu department hrang hrang hotute, Indian Medical Association leh Mizoram Kohhran Hruaitute Committee aiawhte an thukhawm.Thlirhonaah hian India rama Covid-19 second wave hluar leh mekin Mizoram a nghawng dan sawiho a ni a, tunhnaia Mizorama Covid-19 hri kai pun dan report a ni. Tun dinhmunah lockdown puan rup rup a remchan loh avangin a tul dan azirin containment zone/micro-containment zone puan thin tum a ni tih an sawi.Covid-19 kaite enkawlna tur Covid Care Centre (CCC) ruahman belh chungchang leh Dedicated COVID Hospital chungchang sawi ho a ni a, CCC tur hi hual lawk mek neiin mi 240 vel enkawl theihna Aizawlah hual a ni a, hmun dang pawh en belh zel a ni. District hrang hrangah hma lak mek a ni bawk.Mizorama Covid-19 hri hluar chak dan thlirin mipui chetvelna khuahkhirh a tul bakah chhungkua, thianho leh pawl anga thil tihkhawm leh puipunna huaihawtte sawiho a ni a. Sawrkarin a tul angin ruahmanna a siam zui dawn a ni. Mizoram luhka (entry point) hrang hrang atanga lutte uluk leh khauh lehzuala endik a tul thu sawi a ni a, community quarantine facility leh man chawia in-quarantine duhte tana awmna tur paid quarantine facility ruahman dan turte sawi a ni. BSF sipai Assam leh West Bengal inthlanpuia duty lo haw te quarantine dan tur sawi a ni. Sample test tun aia nasa zawka kalpui a tul thu leh random testing kalpui a tul thu sawi niin, sawrkarin a ranglamin ruahmanna a siam dawn a ni.Covid-19 kaite phurkualtu ambulance service indaihlohna pawh sawiho niin, Tata Trust atangin ambulance 4 dawn a nih dawn bakah a tul anga indaihlohna phuhru tura ruahmanna siam tum a ni. Aizawl Civil Hospital hotute report danin 2020 June 8 atangin 2021 April 14 thleng khan ACH ambulance pathum hmangin damlo 2345 an phur a ni.Vaccine pekchhuah dan report a ni a. Kumin April 14 thlengin dose 120558 pek chhuah a ni tawh a, 1st dose la tawh 91547 niin an zinga 29011 hian 2nd dose an la tawh. Kum 45 chunglam mi 56947 hnenah vaccine 1st dose pek an ni tawh a, tun thla chhung hian pek kim beisei a ni. Vaccine khaihlak vanga harsatna tawh chungchangah Health minister leh chief secretary te hmalaknain vaccine dose 50000 dawn belh a ni a, karleh hian dose 50000 dang dawn leh beisei a ni. Vaccine hi sawrkarin a thlawnin a pe a, hetih rual hian Ministry of Health & Family chuan private hospital-ah vaccine pekchhuah a remti tawh a, MoHFW thupek angin heng private hospital-ah hian vaccine dose khat zelah Rs.250 chawi tur a ni thung. Mizoramah chuan LRM Hospital Ramhlun North leh Synod Hospital Durtlangah vaccine hi a lak theih a, Trinity Hospital pawhin a pechhuak thei thuai dawn a ni.Covid-19 dona kawnga indaihlohna sawi niin, hemi chhawk zangkhai tura volunteers lak leh chu chief minister-in a phal thu sawi a ni a. Covid-19 vaccine la tawh Mizoram pawn atanga lo haw/lut te chu an rawn luhna screening point-ah RAgT hmanga test leh vek tur a nih thu sawi a ni. Lengpui Airport-a lo thlengte phurh haw dan tur sawi a ni a, a tul angin ruahmanna siam tum a ni.Covid-19 second wave laka inven tlan theihnan uar tak leh ngawrh lehzuala mipui hnena inzirtirna kalpui thar leh a tul thu sawi niin, a tul anga hmalak chhunzawm nghal a pawimawh thu sawi a ni. |
tualchhung | Ruihhlo zawnga Vairengte aṭanga Assam lam pan tum an la awm zel a, village task force leh Excise & Narcotics department (END)-te'n an man khawmte an dahna, Golgotha home, Vairengt e-ah an leng tawh lo. Ruihhlo ngaite hian ramhnuai aṭangin ruihhlo zawng turin Assam an pan ṭhin a, village task force leh END-te'n a ven hna an thawk. An mi mante chu END-te'n Golgothaah an dah ṭhin a ni. Golgotha a tâwt tawh avangin END lock upah dah leh a ni. Village task force-te'n Assam lama ruihhlo zawnga kal an man belh zel a, Golgotha-ah a len tawh loh avangin a remchan dan anga quarantine mai turin task force-te chu tih an ni. |
tualchhung | Mizoram Pradesh Congress Committee (MPCC) president Lal Thanhawla chuan MPCC vice president atan Lalsawta, Mission Vengthlang a ruat.Thawhtanni khan Congress Bhavan-ah MPCC vice president tur hi puan a ni a. MPCC thuneitu sang, Political Affairs Committee thukhawmin ngun taka a ngaihtuah hnuah vice president ni lai Pu H. Liansailova’n kohhran rawngbawlna pawimawh tak, Aizawl Hmar Presbytery moderator nihna a chelh tak avanga party vice president atanga chawlh rih a dilna chu a pawmsak a; vice president thar atan Lalsawta, Finance minister hlui chu PAC thukhawm hian a ruat nghal a ni.Lalsawta hi kum 1993 khan Aizawl South-II bialah MLA atan a vawikhatna atan thlantlin a ni a, he bial atang hian kum 2008 leh 2013 MLA inthlanpuiah te a tling nawn leh a ni. Kum 2008-2013 Congress sawrkarah cabinet minister atana ruat a ni a, 2013-2018 Congress sawrkarah finance minister atana ruat a ni.Lalsawta hi Mission Vengthlanga khawsa an ni a, a nupui Lalropari leh a tu leh fate nen an cheng mek a, amah hi thiamna lamah MA (Public Administration) leh LLB a ni a, kum 74 a upa a ni.Epaper Subscribe Now |
tualchhung | Aizawl Bawrhsap Pisapui chu nimin khan kum 130 a tling a, a lawmna hun hman niin, Aizawl SP C Lalruaia'n a hmanpui. Mipui en theih turin pisa kawtah thil hlui chi hrang hrang pho chhuah a ni.Sorkar thuchhuah tarlan danin, kum 1890 khan Assam sorkar hnuaiah North Lushai Hills a piang a, headquarters atan Aizawl (Aijal) thlan a ni. North Lushai Hills-a bawrhsap (political officer) atana British sorkarin a ruat hmasak ber chu Capt. HR Browne a ni a, April 22, 1890-ah zawmin, September 9, 1890 thleng a thawk.HR Browne hian Mizo lalte chu kum 1890-ah inremna (saui-tan) a neihpui a, chumi hnu lawk, September 10, 1890-ah Shillong-a a kal tur chu Mizo lal ṭhenkhatte'n Sairang thlang Changsil thlen hma km. 2 velah lo lambunin, amah vengtu sipai pathum an kâp hlum. Capt. Browne chu sakawrin Changsil kulhah tlân lut hman mah se, a taksa hmun thuma silai lut tuar loin Changsil kulhah a thi a, Changsila sipai hotu, Lt. Loch-a'n a dawm hlum.Aizawl Pisapui hi North Lushai Hills-a pisa hmasa ber a nih avangin Mizo chanchin (history) nen thûk takin a inkungkaih a, pisa pui ber (main building) chu state heritage building-ah puan a ni tawh. Sap ho sûlhnu bakah, hmanlaia Mizo lalte chanchin, chhiarpui, electoral roll, leh record dang tam tak dahṭhatna hmun a ni.Aizawl Bawrhsap Pisapuiah hian bawrhsap - political officer pasarih, superintendent 32 leh deputy commissioner 45 an awm tawh a, an vaiin mi 84 an ni. Pisapui kum 130 tlin lawmna atana pisa kawta thil hlui an pho chhuahte zingah - hmanrua, ruhro, document hrang hrang leh record hluite a tel a; tlawh duh tan Aizawl DC-ah phalna (pass) dil hmasak tur a ni. |
tualchhung | Sorkar laipuia Ministry of Information & Broadcasting hnuaia Children's Film Society of India (CFSI) leh Mizoram Art & Culture department chuan nimin khan Vanapa Hall-ah 'Children's Film Festival 2020' an buatsaih ṭan a, Art & Culture minister R Lalzirliana'n hawngin, CFSI distribution officer Dinesh Singh Negi-a'n a hmanpui.Minister R Lalzirliana chuan, media khawvelah Mizoram naupangte tana CFSI hmalakna chu fakawm a tih thu sawiin, ""Naupangte pawhin an ban phâk ang ang film an en ve vek tawh a, hei vang hian awmze nei leh zirtir nei ṭha film kan chhawp chhuahsak a ṭul,"" a ti a; CFSI hotute hnenah an phâk tâwka ṭhaa an lo thawhpui zel theih tur thu leh sorkar pawhin theihtawp chhuaha hma a lak zel tur thu a sawi.Naupang pual film festival hi India ram hmun hrang hrangah buatsaih ṭhin a ni a; Dinesh Singh Negi chuan, Mizoram IPR department leh CFSI-te chuan film festival an lo buatsaih tawh ṭhin tih a sawi a, CFSI certified film-te en tam turin festival hmangtu naupangte a chah.Children's Film Festival hi ni thum awh tur a ni a, nimin khan Vanapa Hall-ah naupangte en tur liau liaua siam film, zirtir nei ṭha tak tak chhuah niin, vawiinah pawh chawhma dar 10 aṭanga chawhnu dar 3 thleng chhuah leh a ni dawn. Naktukah chuan Graceland School, Khatlaah chhunzawm a ni ang. |
tualchhung | Mizoram Gorkha Youth Association (MGYA) chuan December 14, Inrinni khan Aizawla Maubawk primary school kawtah khawmpui an hmang a, minister of state Robert Romawia Royte-in a hman pui.Robert Romawia chuan Gorkha-te huaisenna leh rinawmna chu khawvel hriattham a nih thu sawiin, Mizoramah pawh hnam dang leh Mizote chungah harsatna an siam ve ngai lo. Mizoramah hian hnam tlem zawkte kut tuarin Mizo pawisawi lo tam takin nunna hlu tak an chan tawh,"" a ti a, ""Mizote leh Gorkha-te chuan pawisawi lo nunna kan la ve ngai lo,"" a ti.Gorkha ṭhalaite chu sorkar buatsaih program liana an hnam lam an entir dan tur a ngaihtuahpui tur thu sawiin Sports Minister chuan, ""Sports lama Gorkha ṭhalaite hmasawnna tur pawh sorkarin a ngaihtuah dawn,"" a ti. MGYA khawmpui hi an president Anup Chhetri-in kaihruaiin, intihhlimna hunte an hmang a ni. |
tualchhung | Nimin khan Information and Public Relations (IPR) minister Lalruatkima hoin a pisaah IPR secretary Sangdingliana, director Lallianpuii leh IPR officer dangte an ṭhukhawm a, Covid-19 leh inkhârkhip chungchanga IPR department hmalaknate an sawiho.Lalruatkima chuan, inkhârkhipna kalpui chhung zawngin IPR department chu mipui hnena thu dik puangzar turin châwl loin an kal reng tih sawiin, an inpeknaah lawmthu a sawi a; ""Sorkar leh mipui ṭan rualna zarah damlo pakhat kan neih mek tih loh chu tun thlengin Covid-19 lakah kan la him niin a lang,"" a ti.IPR Minister chuan, Covid-19 léng chuan eng chen nge a awh dawn tih hriat a ni lo tih sawiin, mipuite chu englai pawha fimkhur reng turin a chah a, ""Lockdown kalpui a ni emaw, ni lo emaw, hri léng a bo hma chuan social distancing, kut silfai, mask vuahte kan tih zel a ngai dawn a ni,"" a ti a; mipuite chu sorkarin kaihhruaina a siamte zâwm zel turin a ngen a ni. |
tualchhung | Mizoram sorkar chuan India mi (hnam dang), Mizorama lut turte tana Inner Line Permit (ILP) a pek chhuahnaa pawisa pek ngai ṭhin hrang hrang a tidanglam a, fee tam zawk chu tihpun a ni. Application fee pakhat chu tihhniam a nih laiin, kum hnih dam ILP atana pawisa chawi ngai erawh chu a lêt kuain a pung.ILP la tura pawisa pek ngai zat chi hrang hrangte hi Mizoram Council of Minister meeting, January 27, 2020-a neih chuan a pawm a, chumi hnuah, February 4, 2020 khan Home department chuan notification chhuahin, hman ṭan nghal a ni ta a ni.Home department-in notification chhuaha ILP rate hrang hrang a tarlan danin, kum hnih dam - regular ILP la tura pawisa (fee) chawi ngai chu Rs. 2,000 aṭangin 20,000-ah tihpun a ni a, hemi atan veka security deposit pek ngai pawh Rs. 2,000 ni ṭhin chu Rs. 20,000-ah tihsan a ni.Regular ILP (thla 6 dam) atana fee pek ngai chu Rs. 270 aṭangin 2,000-ah tihsan a ni a, security deposit pek ngai ṭhin Rs. 1,000 chu a lêta tipungin Rs. 2,000 a ni tawh. Temporary ILP (ni sarih dam) atana fee chawi ngai Rs. 120 ni ṭhin chu Rs. 150-ah tihpun a ni a, temporary permit (ni 30 dam) atana pawisa chawi ngai Rs. 200 erawh chu tihdanglam a ni lo.Hetih lai hian, ILP application fee man chu an tlahniam thung a; ILP thar (fresh) siamna tura application fee man Rs. 270 ni ṭhin chu Rs. 150-ah tihhniam a ni a, a tlakhniamna hi a zatve a tling ṭêp. ILP awm tawh sa tihnunna (renewal) atana application fee Rs. 150 erawh tihdanglam a ni lo. Rate tharah hian application fee - fresh leh renewal hi Rs. 150-ah hrût rual a ni.ILP fee lâknaRate hluiRate tharApplication Fee (Fresh)Rs. 270Rs. 150Application Fee (Renewal)Rs. 150Rs. 150Regular ILP (6 months)Rs. 270Rs. 2,000Temporary ILP (7 days)Rs. 120Rs. 150Temporary permit (30 days)Rs. 200Rs. 200Regular ILP (2 years)Rs. 2,000Rs. 20,000Security deposit (Regular ILP)Rs. 1,000Rs. 2,000Security deposit for 2 years ILPRs. 2,000Rs. 20,000 |
tualchhung | Chalfilh Group YMA leh PWD National Highway Div. II hotute chuan Zirtawpni khan Khawruhlian -E. Phaileng inkara double lane km 17.5-a thui ECI Company te’n an laih thar mek chu an enfiah a, ECI company Project manager chuan lo a lo dawngsawng a ni.He kawng siam mek endiknaah hian lungrem tha lo laite chu siamthat leh tura lungrem tawh sate phawh leh a ni a, tui luankawr leh an hnathawh hrang hrang tha lo laite siamtha tura hrilh an ni bawk.Lung hman tha lote bakah balu tha lote pawh a aia tha zawk hman tura hrilh niin cement tui pek that lohte pawh pe tha tura tih a ni. Kawngsiam mek endiktute chuan leimin awm maithei turah lungrem siam dan tur ruahmanpui nghal a ni bawk.He kawng siam mek hi kumin March ni 9-a zawh tura tih a ni a, covid-19 hrileng vanga hnathawh a khaihlak a vangin sorkarin thla 9 hun a pek belh a, a siam zawh hnuah kum 4 chhung company-in an enkawl zawm dawn bawk.Chalfilh Group YMA hruaitute hi kawng laih thar huam chhunga Branch hrang hrang hruaitu ten an lo ?awiawm bawk a. PWD lam atang hian Highway Div-II EE, SDO leh JE te an tel. |
tualchhung | School Education minister Lalchhandama Ralte chuan Tlabung Higher Secondary School-ah science subject zirna tur bik hawn thuai tum a nih thu hemi chungchang amah sawipuitu West Tuipui bialtu MLA Nihar Kanti Chakma a hrilh.Thudawn danin Thawhtanni khan Lalchhandama Ralte leh Nihar Kanti Chakma-te hi Tlabunga pawl 12 zirna ina science subject zirna hawn a nih theih nana hmalak dan tur sawiin an inkawm a. School Education minister hian Tlabung Higher Secondary School-ah science subject zirna tur hawn thuai tum a nih thu leh zirtirtu lakna tur hian advertisement pawh tihchhuah nghal tum a nih thu a sawi a ni.West Tuipui bialtu MLA chuan Tlabunga pawl 12 zirna tur building chu a hranpaa sak a ngai dawn tih a sawi a. School Education minister hian cheng nuai 130 vel sengin science subject zirna tur building sak tum a nih thu leh sanction tender pawh koh thuai tum a nih thu Nihar Kanti Chakma hi a hrilh a ni. |
tualchhung | Serchhip by election tikhawtlai turin Mizoram sawrkarin Election Commission of India hnenah thu a thlen, tia sawiah MNF party chuan ZPM vice president K Sapdanga a puh a. Dawt thu aupui tawh lo turin an chah tih an sawi.MNF Gen. Hqrs. thuchhuak chuan, Mizoram sawrkarin Election Commission of India (ECI) hnenah thu thlena Serchhip bial by-election tikhawtlai tura rawtna thlentu niah ZPM vice president hian a press statement-ah a dah nia sawiin, ‘ECI lamah Mizoram sawrkar a la inpeih loh thu sawiin, by-election hi a theih chen chen tikhawtlai turin rawtna a thlen’ tia sawiah a puh.He thu hi inpuhchhiat tumna a ni tiin, Pu K Sapdanga’n ‘kan chhuichiang mek’ a tih angin, thu belhchiandawllo sawia tawng mai mai lo tura ngaihin a thu thehdarh hi ziakin emaw awkaa lo zu sawi an awm emaw a nih pawhin, thudik a nih leh nih loh finfiahna a neih chu mipui hmuhah phochhuak turin an phut tih a sawi.‘Election hi state thuneihna a ni loa, Election Commission thuneihna a ni. State sawrkarin inthlan hun tur hi a duh hun huna a nawr ngawt theih pawh a ni lo. Tunah pawh Serchhip by-election awm tur hi a hun tur tihfel a la ni lo a, engtikah nge tih pawh hriat a ni lo. State dangah by-election neih ngai tam tak an awm ve a, chu’ngte nen chuan a ruala inthlantir min tum a ni mai awm mang e, tiin kan inrinsiak mek a. Tuten emaw an lo zu nawr theih a ni lo a, ECI thu thu a ni,’ MNF thuchhuah chuan a ti.Anti-defection law bawhchhiatna avanga MLA atanga Pu Lalduhoma ban a nihna chu, Pu Duhoma hremna mai ni loin Serchhip bial mipuite hremna a ni, tiin ZPM vice president hian a sawi tih MNF hian sawi bawkin, ‘Pu Duhoma hi vawi engemawzat ti tawh lo tur leh dan bawhchhiatna a ni tih hrilh a nih hnu pawha dan a bawhchhiat luih zui zel avangin, amah leh amah a inbantir a ni ber zawk. Ban duh lo chu nise dan a bawhchhe zui zel lo tur a ni a, a tihluih zel avanga ban a ni. Tu midang mawh mah ni loin, ama mawh liau liau a ni a, amah Pu Duhoma hi Serchhip bial mipuite hremtu dik tak chu a ni zawk,’ a ti. |
tualchhung | Nimin chawhma dar 10:30 vel khan Zemabawk Kananthar Vengah lei a min a, leimin hian Assam type in pakhat a minpui bakah, Aizawl-Seling kawng NH-54 a hnawh ping.Zemabawk khawtlang hruaitute hnen aṭanga Vanglaini thu dawn danin, lei khî a awm avangin nimin khan leiminin a minpui tâk in luahtute chu an inthiar chhuak tawh. Lei hi min leh mai thei dinhmuna a awm avangin, Disaster Mangement & Rehabi-litation-a mithiamte'n an endik nghal a ni.PWD chuan kawngpui thenfai hna an thawk a, he thu ziah lai thleng hian kawngpuiah lirthei tlân tlang theih a la ni lo a, Seling lama kal turte tan Berawtlang lam aṭanga hêl a ngai a ni.Lei chimna hmun hi nimin khan bialtu MLA, chief minister Zoramthanga chuan a tlawh. Khawtlang hruaitute sawi dan chuan leimina lai chhak lamah mimal insak tur laih a nih avangin, lei a nghet lo a ni. |
tualchhung | Serchhip DC leh District Child Protection Unit-te chuan nimin khan Serchhip Auditorium-ah 'Career Conclave' an buatsaih. He hunah hian Serchhip khawpuia high school leh higher secondary school zirlaite an tel a; Mizoram University-a associate professor Dr Laldinliana Varte leh LTL Fela, chief manager, Aditya Birla Capital HI-DIGITAL ten thu an sawi. |
tualchhung | Mizoram University-a Department of Social Work leh Zublee Foundation, Guwahati-te chuan nimin khan MZU Auditorium-ah 'Deceased organ donation’ tih thupui hmangin awareness programme an buatsaih a, thih hnua taksa péng mi dang tana pek chungchang an sawiho. Prof. RP Vadhera, MZU chu khuallian a ni.Awareness programme hi MZU Social Work department-a assistant professor Dr Henry Zodinliana Pachuau-in a kaihruai a; Zublee Foundation chief executive officer Priyanka Borah-i'n an hnathawh dante sawiin, Zublee Foundation chu kum 2013-ah din a ni a, India hmarchhak bialah organ donation pawl awmchhun an nih thu a sawi.Priyanka Borah chuan, Mizoram mai ni lo, hmarchhak state hrang hrang aṭangin thih hnua taksa péng mi dangte hman tura pe duh tam tak an awm chungin, rinna leh hnam kalphung inmil loh vanga hmun dang pan an tam tih a sawi a; kal khawmte chu thih hnu thleng pawha mi dang tana malsawmna an nih theih nan mi dangin an hman zui theih an taksa péngte chu pek (donate) uar turin a sáwm. |
tualchhung | Mizoram atanga chhuaka Tripura-a relief camp-a awm ta Tuikuk-te chu Tripura-a an awmna tura tihah an lut tan a, chhungkaw engemaw zat chu an lut tawh.September ni 6, 2019-ah khan India sorkar aiawh te, Mizoram leh Tripura sorkar aiawhte leh relief camp-a mite inthlunkhawmna Mizoram Bru Displaced People’s Forum (MBDPF) aiawhte’n dawhkan kilin, relief camp-a mite chu Tripura-ah awm zui se tiin hming an ziah hnan a, mahse harsatna hrang hrang karah hei hi bawhzui hleih theih lovin a awm zui. Tun hnaiah an awmna turte tifel camp-a mite pawh an pem tan ta a ni.MBDPF vice president Laldawngliana’n The Aizawl Post a hrilh danin, tun kar Thawhtanni, April ni 19 khan chhungkaw 600 vel chu an awmna turah an lut a, Dholai District-a Haduklay leh Bangapha-ahte an lut. Heng hmun pahnih hi chhungkaw 1000 vel ve ve awmna tura tih a ni a, chhungkaw 300 chuang ve ve an lut, a ti.Haduklay leh Bangapha bakah hian North Tripura District-a Ranipara leh Kaskaupara-ah te, North Tripura District-a Kanchanpur-ah te awm tura tih an ni a, Zirtawpni hian chhungkaw engemaw zat chu an awmna tura lut leh tura ngaih an ni.MBDPF hruaitute sawi danin, an awmna tura tihah hian ‘dormitory’ a awm a, chutah chuan an lut phawt a, chuta awm chung chuan mahni in tur an sa leh ang.In sak nan hian chhungkaw tinin cheng nuai 1.5 theuh an dawng ang a, Tripura sorkar flagship programme hnuaiah inthiarna in sakna tur leh thil dangte dawng tura tih an ni. In an sak chhung hian buhfai pawh a thlawnin an dawng dawn a, relief camp-a an awm laia an dawn zat, puitlingin ni khatah gram 600, naupangin gram 300 zel an dawng ang.MBDPF vice president Dawnga chuan an awmna tura tihah hian an lungawi a, an mite pawh an phur tih a sawi a, “Kan proposed site a ni a,” tiin an hmun thlanah an awm thei dawn tih a sawi. An mite pawh an phur tih a sawi a, “Camp-a hetia awm reng hi an ning ve tawh a,” a ti.Camp-a mite hi anmahni chuan chhungkaw 7000 vel, member 40000 vel niin an insawi. |
tualchhung | Covid-19 vanga inkhârkhip a nih chhungin Aizawl Municipal Corporation (AMC) huam chhunga bawlhhlawh paih zingah bawlhhlawh thliar ṭha lo véng an awm nual. Hun harsa lai a nih avang leh bawlhhlawh thliar ṭhat loh a tam avangin AMC chuan bawlhhlawh paihna hmun hluiah an paihtir rih.AMC town planner Ralṭhuama Ralte chuan, ""Hripui vanga kan inkhârkhip avang hian fimkhur a ngai si a, bawlhhlawh thliar thei veng an awm a, a lawmawm. A thliar thei lo pawh an awm a, mahse, kan paihtir tho,"" a ti a; bawlhhlawh thliar lote chu hriatthiamnain Tuiriala bawlhhlawh paihna hmun hluiah an paihtir rih thu Vanglaini palai a hrilh.Ralṭhuama Ralte chuan, inkharkhip hmaa an kal danah leh tuna an kal danah, a hma phâk a harsat rih thu a sawi rualin, ""Ni tin bawlhhlawh metric ton 159 vel a lut thla reng a, inkhârkhip hma nen a tam lam chu a inang reng. Thliar thei lo tam tak an awm nãin, kan inngaithiam rih a, inkharkhip zawhah a ngai angin kan kalpui leh ang,"" a ti. Quarantine centre-a bawlhhlawhte chu mipui bawlhhlawhte nen a hrana buaipui a nih thu sawiin Ralṭhuama chuan, ""Incinerator-a hâl tur ni mah se, sorkarin a neih mai loh avangin lei kan lai khuar a, kan phûm ṭhin,"" a ti a; Aizawl mipui bawlhhlawh nen an dah pawlh lo a, a hranpaa an lak thu a sawi.AMC Town Planner chuan, bawlhhlawh paihtute chu gum booth, kutkawr, hmai tuamna leh kut silfainate an pek vek thu a sawi a, ""A ṭhen chuan an hmang ṭha peih chuang lo. Mahse, an himna tur kan ngai pawimawh a, tunah pawh kan hotute'n an PPE tur an siamsak mek a, theihpatawpin solid waste management lamah hian kan ṭang ve a ni,"" a ti. |
tualchhung | Aizawl, May 6 :Mizoramah Covid-19 natna vei hriatchhuah zat a pung zel a, hri kai hriatchhuah tam ber ni a thleng leh ta. Hri kai enkawl lai tam ber ni pawh a thleng leh.Nilaini tuk khan information department chuan hri kai hriatchhuah thar mi 238 an awm thu an puang a, anni hi May ni 4-a hriatchhuah an ni. Hetiang zat ni khata hriatchhuah a la awm ngai lo.A hma chuan April ni 28 kha hriatchhuah tam ber ni a ni a, khami ni-a hriatchhuah zat chu 228 a ni.May ni 5 tukah hian hri kai enkawl lai mi 1609 an awm a, hei hi Mizoramah hri kai enkawl an tam ber lai a la ni.Hri kai hriatchhuah thar an tam ber ni, May ni 4-a hriatchhuahte hi ZMC laboratory-a hriatchhuah mi 58, TrueNAT laboratory hmanga hriatchhuah mi 34 leh Rapid Antigen Test hmanga hriatchhuah mi 146 an ni.ZMC laboratory-ah hian RT-PCR hmangin mipa 689 leh hmeichhia 653 endik an ni a, TrueNAT laboratory hmangin mipa 121 leh hmeichhia 31 endik niin, district hrang hranga mi an ni. Rapid Antigen Test hmangin mipa 1048 leh hmeichhia 676, district hrang hranga mi endik an ni.May ni 4 hian mi 3,218, mipa 1,858 leh hmeichhia 1,360 endik an ni a, an zinga 7.40% te’n hri an kai. Hri kai hriatchhuah tharah hian West Bengal inthlan-a duty Mizo police 62 an tel.West Bengal inthlana kalte hi a hmain endik an lo ni tawh a, May ni 4-a hriatchhuahte hi Mamit District-a TrueNAT laboratory hmanga endik mi 27, 4th Bn IR mi, Rengdil-a khung hran mek te, Police Training School Thenzawl-a mi 35, khung hran mekte an ni a, police hi mipa vek, kum 23 leh 50 inkar an ni.April ni 28-a hri kai hriatchhuah mi 228 an awm hnuah May ni 3-ah mi 198 hriatchhuah an ni a, May ni 4-ah mi 238 hriatchhuah an ni leh. Chung ni thum chu hri kai hriatchhuah tam ber nite a ni a, tun hnai ni sarih lek chhunga mi a ni.Hri kai enkawl ni a thleng mawlh mawlh bawk; May ni 5 tukah khan enkawl lai mi 1,609 enkawl lai an awm a, ni 11 chhung chu a zawnin hri vanga enkawl an tam ber ni a la ni ziah.April ni 25 khan enkawl lai 712 an awm a, a hmaa enkawl lai tam ber ni 2020 September ni 9 (mi 141) chu khumin enkawl lai tam ber ni a ni. A tuk atangin ni tinin enkawl lai tam ber ni a nih chhunzawm ta char char a, tunah chuan May ni 5 kha enkawl lai tam ber ni a ni.May ni 5 thleng khan Mizoramah hri kai hriatchhuah mi 6,794 an awm tawh a, zing lam dar 7 thlengin mi 5,168 an dam tawh. |
tualchhung | Nimin khan Health & Family Welfare minister Dr R Lalthangliana hoin a pisaah Health department hotute an ṭhukhawm a; tunlaia China leh ram dang ṭhenkhata hriléng mek Coronavirus chungchang sawiho a ni a, ram dang aṭanga Mizoram rawn lut turte dinhmun endik an rél.Health Minister sawm angin, Health principal director Dr F Lallianhlira chuan Coronavirus natna laka Mizoram inven dan tur a sawi a; Integrated Disease Surveillance Programme (IDSP) state nodal officer Dr Pachuau Lalmalsawma'n Coronavirus chungchanga thuthar leh sorkar laipuiin hmalakna tur a duante a sawifiah.Meeting-ah hian, Lengpui Airport-a zin veivâkte endik a, a ṭul angin state pawn aṭanga rawn lutte endik turin ruahmanna an siam a; Lengpui Airport chu action point pawimawh tak a nih dawn avangin hriselna lama thawktute'n uluk takin zin mite lo endik se, an ti. Hei bakah hian, ram dang aṭanga Mizoram lo luh theihna khàn hrang hrangah pawh endik hna uluk taka kalpui ṭan nghal ni se, an ti bawk.Coronavirus vei nia rinhlelhte thisen (sample) phai lama endik tura thawn dan tur rêl nghal a ni a; sum leh pai senso ṭul turte pawh state sorkarin a ngaihtuah nghal a ni.Meeting-a tarlan danin, Coronavirus natna vei nia rinhlelh dah hranna turin Mizoram sorkar chuan State Referral Hospital, Falkawnah a ruahman tawh a; thawktute pawh thil ṭul a awm a nih chuan, a rang thei ang bera che chhuak nghal zung zung thei turin inrálrintir an ni. Coronavirus natna chungchang bika a ṭul anga hma latu tur Task Force Team din nghal a ni dawn bawk.Coronavirus chung-changah hian social media-ah thu léngvâk belhchian dâwl lo a awm nuala hriat a nih avangin Health department chuan chî-âi phah nan hmang lo turin mipui a chah a; ṭul bik thilah chuan mobile phone no. 9436195535 leh 9612326762-ahte whatsapp hmanga zawhfiah theih a ni. |
tualchhung | Zo Reunification Organisation chuan Myanmar sipai ten ram thuneihna an hnehchhuh chungchangah hma la turin India President leh Prime minister hnenah Mizoram larsap kaltlangin ngenna an thlen.India President Ram Nath Kovind leh Prime minister Narendra Modi hnenah larsap kaltlangin lehkha a thehlut a. Myanmar sipai rorelna chu diklo taka thuneihna hnehchhuhtu an nih avang leh mihring dikna chanvo an palzut avanga hrekna pe turin; kawng hrang hrangah Myanmar-in democracy kawng an zawh theihna tura tanpui turin; Myanmar state counsellor Aung San Suu Kyi, President U Win Myint leh sipaiin an mante chhuah an nih theih nan a tul anga hma la turin; Myanmar mi India ram chhunga awmte humhim tur leh a tul apianga tanpui tur leh, sipaiin thuneihna an hnehchhuh tak avanga India rama lo raltlante thawn let lo turin; Myanmar-in buaina a tawh mek leh a kaihhnawihte chinfel a nih theih nan pen chhuak tur leh a tul anga inrawlh ve turin an ngen a ni.‘ZORO chu khawvel hmun hrang hranga awm Zofate kan inlungrual a, kan insuihkhawm theih nan leh rorelna pakhat hnuaia kan awm theih nana beitu kan nih angin, khawvel hmun hrang hranga Zofate thlavang na takin a hauh thin a. Myanmar-a mipui rorelna sipaiten tharum hmanga an chhuhlui hi ZORO chuan pawi a ti a, Myanmar-a Zofaten hun harsa leh khirh tak tawk mek mah se, thlaphang leh chiai lo turin a chah a ni,’ an thuchuak chuan a ti. |
tualchhung | April 18, Inrinni tlai dar 4 vel khan Covid-19 vanga inkhârkhip kenkawhnaa New Kawnpuia police duty, 5th IR Battalion mi leh sa pahnih - Lalhruaitluanga, Republic Vengthlang leh R Zairemmawia, Hlimen te chu Chakma nia hriatte'n an sawisa a; he thil thlen dan hi police hotute'n an chhui chiang mek.Police hotute hnen aṭanga Vanglaini thu dawn danin, Lalhruaitluanga leh Zairemmawia te hi ngaihtuah awm lutuk an ni lo. Nimin khan Aizawl thlenpui an ni a, an hliam ve ve avangin Aizawl Civil Hospital-ah hruai an ni.Thil thlenna hmun hi Mamit SP hoin police hotute'n an enfiah nghal a, thil thlen dan an chhui chiang dawn. Tripura police hotu lúte pawh he thil thleng chungchangah hian biakpawh an ni tawh.Hlimen Local Council leh YMA chuan nimin khan thuchhuah siamin, Lalhruaitluanga leh R Zairemmawia te kut thlak an ni chu hriatthiam har an tih thu an tarlang a, ""Kan police pahnihte inenkawlna senso leh zangnadawmna sorkarin pe ngei se kan ti,"" an ti.Mizoram chhungah Mizote'n police duty lai kut an thlak an la hriat ngai loh thu sawiin Hlimen LC leh YMA chuan, ""Mikhual Chakma-te'n kut an thlak mai hi hriatthiam harsa kan ti tak zet a ni,"" an ti a; April 20 hmaa pawikhawihtu man an nih loh chuan Hlimen ṭhalaite'n hma an lak tur thu an tarlang. |
tualchhung | Chalfilh Group YMA chuan an huamchhunga zirlai mi harsa chhawmdawl an rel.March 16-17 khan Darlawnah Chalfilh Group YMA Conference vawi 21-na neih a ni a. An thurel zingah zirlai harsa chhawmdawl hi a tel. Phalna nei loa awm hnamdangte dapchhuah hnatlang neih, tun aia nasaa Chalfilh tlang humhalh, chak zawka nungcha humhalh kalpui, tih te a tel a. Tuichhung luhna hmanraw ngaihtuah a tel bawk.Sawrkar khawih pali awmin Group huamchhunga PHC-a thawkte indaih lohna zirchian a, a tul anga hma lak rawtna te, National Highway laih thar mek Khawruhlian leh E. Phaileng inkar hi tha taka zawh thuai a nih theih nan hma lak, NH-150 Km. 42-60 inkar tha zawka thuamthat, NH 306-A New Vervek – Vairengte rang taka siam zawh theih nana hma lak rawtnate pawm a ni. |
tualchhung | Mamit district bawrhsap Dr. Lalrozama hoin nimin khan district level MGNREGS nena line department hrang hrang thawhho dan tur sawi ho a nih bakah catch the rain campaign neih a ni.Thutkhawmah hian MNGREGS convergence leh catch the rain campaign hnuaia hmalakna tur sawi a ni a. Mamit District Aspirational District chhunga block thlan bikah Cluster Facilitation Project – West Phaileng leh Zawlnuam-ah hman tan niin hei hian March 2023 thleng a awh anga, mipui inhlawhna a hun takah pek tur a tih a nih bakah inkaihhruai dan tur sawi a ni bawk.Sawrkar laipui Ministry of Rural Development-in district chhunga block tin, khawtin, chhungkaw tinte inhlawhna zat a inang thup thup chu dik ti loa Time & Motion Study hmanga kalpui tur chungchang sawiho a nih bakah DDUGKY hnuaia kut themthiamna lama inzirtirna sawi ho a ni bawk. |
tualchhung | MNF party chuan Serchhip bial by election-a an party candidate an vote loh chuan Housing for All dawngtute chu 2nd instalment hreksakah an vau niin Congress president Lal Thanhawla chuan a sawi a. Hetianga titute hi mi rethei hmangaihtu an nih theih loh thu a sawi.Serchhip biala by election neih turah March 31 khan Congress party chuan Mizoram People Forum kaihhruaiin Serchhip bial by election campaign kickoff a nei a. He huna thu sawitu MPCC president Lal Thanhawla chuan Congress sawrkar laiin Housing for All-ah theihtawp an chhuah a, Serchhip bial chhunga khaw hrang hrang mipui a mamawh apiangte hnenah pek a ni tih a sawi. “MNF in vote loh chuan second installment kan pe lo ang che u, titute hi mi retheite hmangaihtu an ni thei dawn em ni. Housing for All tihdanglam tumtute hian an tidanglam thei loa, central-in an inhmunte thla an la vek tawh. Congress party-in a tul dan angin a ngaihsak zui dawn a ni,” a ti.Tun by election-a Congress candidate PC Laltlansanga chu mi chak tak a ni tih Lal Thanhawla hian sawiin, “Chawmkai Mat lei dawh a nih theih nan nasa taka hmalatu a ni. Chawmkai Mat lei hi Pu PC Laltlansanga hmalakna leh nawr chhuah a ni,” a ti.Congress candidate PC Laltlansanga chuan Serchhip bial chu hmangaiha tih takzeta bial mipuiten an enkawl a tul tih sawiin, “Bial chhung mi ka nih avangin Serchhip bial hi ka vei thar thut ve lo, Serchhip bial leh Thenzawl khawtlang ngei pawhin hma a sawn theihna turin hun rei tak atang khan ka phak ang tawk tawkin hma ka lo la ve tawh thin a, nasa zawka bial tana hna ka thawh theihna tura hnathawh kawr min hak tir turin ZPM leh MNF zawng zawngte pawh ka sawm a, tih takzetin inkhawngaihna ka dil a, in khawngaihna chauh ni loin bial tana ka theihnate min fiah turin ka sawm che u a ni,” a ti.MPCC vice president Lalsawta chuan mihring hian thununtu a mamawh a, chutiang atan chuan ZPM pawhin an MLA te khalh ngil turin Val Upa Council an nei a. Mahse, VUC-in MLA hlawh pung pass pui lo tur leh an pass a nih pawha a pung la ve lo tura an MLA te an tih laiin, VUC thu awih loin hlawh pung la luiin car lei hmasa saah an tang niin a sawi. “Mi duh ang kan duh ve zel a nih chuan kalphung thara kal hi a harsa dawn mang e,” a ti. PC Laltlansanga chu Serchhip bial MLA atana thlantlin a nih chuan 2023 MLA inthlana Congress a sawrkar hunah hnathawk thei turin an siam dawn tih a sawi a ni.MPCC treasurer Zodintluanga chuan Assembly House-a sawrkar khalh ngil turin Pu Lalduhoma tha titu an awm tih sawiin, “Mipui kawngaihna dil a, mahni thusawia ding nghet ngam loa mipui rilru nghet puttir thei lo ai chuan, mi chak Pu PC Laltlansanga hi House chhungah sawrkar khalh ngil turin Serchhip bial tan leh Mizoram tan a tha zawk,” a ti.MNF sawrkarah mipui an beidawn thu leh hmanni lawkah khawvel sawrkar awm tawh zawng zawngin an la tih ngai miah loh budget an pass thu Congress MLA hian a sawi. “Sawrkar hnathawk hlawh tur chiah kan pass a, mipuiin chan ve tur an nei lo. Congress sawrkarah khan hnathawhna tur sum tam tak pass-in minister-in officer-te kokhawmin hnathawh dan turte rel felin mipui tan nasa takin hna kan thawk thin. Tunah erawh budget pass zawh veleh minister-te hi zin bo daih mahse buaina a awm lo, hnathawhna tur sum a awm miau loh avangin office-ah tih tur an nei lo,” a ti bawk. |
tualchhung | Mizoram Pradesh Congress Committee (MPCC) chuan Mizoram sorkar chu Gauhati High Court thutlukna ngai pawimawh lo leh zawm duh lo-ah an puh.MPCC chuan thuchhuah siamin, Mizoram sorkarin Tlungvel VC a ṭhiah chu Gauhati High Court, Aizawl Bench-in March 11, 2020-ah a ṭhiahsak tih an tarlang a, ""Sorkarin thiam loh a chan aṭanga thla khat a liam hnuah pawh Tlungvel VC-te hi thuneihna pek lêt an la ni lo. Mizoram sorkar hian Gauhati High Court thutlukna a zah lo hleah kan ngai,"" an ti.MPCC tarlan danin, Mizoram sorkarin August 6, 2019-ah Tlungvel VC a ṭhiahna order a tichhuak a, sorkar chu Gauhati High Court, Aizawl Bench-ah khin a ni a; sorkar thil tih dan chu dan loa tih a nih avangin August 21, 2019-ah High Court-in a ṭhiat. Mizoram sorkarin Tlungvel VC a ṭhiah dawnah danin a phût anga insawifiahna hun a pek loh avangin High Court chuan sorkar order chu dan loa thil tihah ngaiin a hnâwl a ni.High Court-in sorkar order a hnâwl hnuah Mizoram sorkar chuan Tlungvel VC chu show cause notice pein a ṭhiat nawn leh a, mahse, Gauhati High Court, Aizawl Bench chuan Mizoram sorkarin Tlungvel VC a ṭhiahna order chu March 11, 2020-ah a hnâwl leh a ni.Congress party chuan, Mizoram sorkarin North Bualpui VC a ṭhiahna leh North Ṭinghmun VC a tihtawp rih (suspend)-na pawh High Court-in a hnâwl tawh bawk a, mahse, Mizoram sorkarin tun thlengin VC-te chu thuneihna a la pe kîr lo tih an tarlang.MPCC chuan, Gauhati High Court, Aizawl Bench-in order a chhuah hnu pawha Mizoram sorkarin VC-te thuneihna a la pe lêt lo chu High Court zah lohna (contempt of court) a ni tih an sawi a, ""Mipui thlan chhuah khawtlang roreltute zah lohna a nih avangin Congress party chuan a ngai pawimawh hle. Sorkarin a rang thei ang bera Tlungvel, North Bualpui leh North Ṭinghmun VC thuneihnate a pek kîr loh chuan dan anga hmalak ngei kan tum,"" an ti. |
tualchhung | Naupangte'n inkhàrkhip chhunga an hun âwl ṭha leh ṭangkai zawka an hman theih nan SCERT, Mizoram chuan intihsiakna Edu-Challenge a buatsaih a, intihsiakna hmasa ber - April 13-17 chhunga neih chu nimin khan result tihchhuah a ni.Edu-Challenge hmang hian primary school leh middle school zirlaite tan poster insiamsiak buatsaih a ni a, thupui chu P/S tan 'Lockdown' tih niin, M/S tan 'Covid-19 laka inven dan' tih a ni. Intihsiakah hian zirlai 145 an tel a, district hrang hrang aṭangin an tel kim. Challenge hi inkhàrkhip chhungin chawlhkar tina buatsaih tum a ni a, zirlai naupangte tel vek turin an ngen.Primary school zirlaite intihsiaknaah Joseph Lallawmzuala, Class-IV, Home Missions School pakhatna a ni a; Monica HS Sangi, Class-II, Model School, Upper Republic pahnihna niin, Lal-ṭhafamkimi, Class-IV, St. Lawrence School pathumna a ni.Middle school zirlaite intihsiaknaah pakhatna chu Ramthanmawii, Class-VII, Tiny Tots HSS, Zemabawk a ni a; Lalhminghlui, Class-VIII, PES, Khawzawl Vengthar pahnihna niin, HD Lalawmpuii, Class-VII, Home Missions School pathumna a ni. |
tualchhung | Mizoram Governor PS Sreedharan Pillai chu nimin khan Raj Bhavan-ah Mizoram Bharat Scouts & Guides (MBSG) patron atan lak luh a ni a, Scouts & Guides thutiam chhamtir a ni.Governor chuan, a naupan laiin Scout a ni tawh ṭhin a, Scout a nih laia an thil zirte chu a puitlin hnuah pawh a ṭangkai hle tih sawiin, MBSG patron nihna hlan a ni chu ropui a tih thu a sawi a, ""Scouts & Guides-in a tum ber chu, ram tana mi ṭangkai leh puitling, khua leh tui ṭha a tam thei ang ber chher chhuah a ni. Scouts & Guides-ah inthliarna a awm lo a, a tel duh apiang an tel thei a, hei vang hian Scouts & Guides hmalakna leh thil tum hi India danpui duh dan nen pawh a inang hle a ni,"" a ti.Mizoram mipuite chu vantlang rawngbawlna kawngah an bengvar hle tih sawiin Larsap chuan, ""Mizote khawtlang nun leh Scouts & Guides thil tumte a inzûl hle,"" a ti. Ṭhalai zinga ruihhlo a hluar te, natna ṭha lo tak tak inkai chhâwn chi te, nun uluk loh vanga natna benvawn a tamte chuan a rilru a tihnat thu sawiin, khawtlang hriselna atana hmelmate do hneh a nih nan ṭhalaite'n Scouts & Guides movement ngai pawimawh se a duh thu a sawi.MBSG state commissioner K Lalthawmmawia tarlan danin, kum 2019-20 chhungin MBSG-a Scouts panga leh Guides 22 ten India rama Scouts & Guides chawimawina sang ber Rastrapati/President Award an dawng. State-a chawimawina sangber Rajya Puraskar/Governor Award pawh Scouts 42 leh Guides 83 hnenah hlan a ni. Cubs 39 leh Bulbuls 64-in India rama chawimawina sang ber Golden Arrow Award an dawng bawk.Mizoram pumah Scouts 2,223 leh Guides 2,631 an awm mek a ni. |
tualchhung | Serchhip bial MLA by election-a hnehna an chan avangin Zoram People’s Movement party chuan lawmthu a sawi.ZPM Gen. Hqrs. thuchhuak chuan Serchhip bial by-election vote tluang taka chhiar zawh a ni leh ZPM party-in hnehna a chang chu, Pathian leh bial chhung mipuite bakah, thawktute zawng zawng chunga lawmthu sawina thuchah a siam.He inthlan an hmachhawn dawn leh an hmachhawn lai zawng zawnga tha leh zung sengtu leh tawngtaipuitu te, mite an ang phak lo ang tih hlaua sum leh paia party leh an candidate Pu Lalduhoma puitu ram chhung leh ram pawna mi zawng zawng chungah te; Serchhip bial chhunga vote nei lo, awmhmun atanga nasa taka puitute chungah te an lawm takzet tih sawiin, ‘He chakna hi ZPM chakna a ni ringawt lo a, kan zavaia thawhrah a ni tih kan hriat hian kan lawmna a tizual a ni,’ a ti.ZPM acting president K Sapdanga chuan politics-a intihsiakna mah ni se, dik tak leh thianghlim taka inthlang tluanchhuak turin Pathian hnenah an dil thin tih a sawi. “Kan dilna min chhangtu Pathian hnenah lawmthu kan sawi a. Serchhip bial mipui hnenah an rilru huaisenna vangin lawmthu kan sawi bawk. Mizoram pawn leh ram chhung atanga thahnemngai taka tawngtaina leh thilpek hlantute chungah lawmthu kan sawi a; Serchhip bial chhunga kan block leh unit hruaitute, member-te thawhrimna avangin lawmthu kan sawi a; kan party worker, bial pawn atanga mahni senso intuma rim taka thawktute chungah ZPM kan lawm takzet a ni,” a ti. Pu Lalduhoma thawhrimna fakawm an tih thu leh bial tan leh Mizoram mipui tan ttngkai lehzuala thawk tura duhsakna an hlan thu a sawi bawk. |
tualchhung | Ruihhlo hluar zel tur do kawngah Mizoram sawrkar chu tun aia a tan a ngai tih Central YMA president Vanlalruata chuan a sawi.Central YMA-in dan loa hralh tur ruihhlo chi chi hrang hrang a mankhawm Rs. 22,26,090 hu chu Thawhtanni zing khan Central YMA president Vanlalruata hian a halral a. Hemi puala inkhawm buatsaihah ruihhlo do hna chu hautak viau mah se, chhungkua leh khawtlang humhimna, thalaite nun chhanhimna a nih avangin tang taka chhunzawm tlan a ngai tih a sawi. YMA-in ruihhlo a do atangin ruihhlo vanga thalai thi chu nasa takin a tlahniam tih sawiin, tunhnaia ruihhlo do lam an chawlhsan rih deuh laiin ruihhlo vanga thi an pun belh leh nia an hriat thu a sawi a. Ruihhlo do chu a hmaa an lo tih tawh angin chhunzawm leh an dawn tih a sawi a ni.“Ruihhlo do kawngah nasa zawkin sawrkarin tan a lak a ngai. Central YMA tan chauh chuan hma lak a harsa a, kohhran leh khawtlang leh tlawmngai pawl dangte nen pawh thawh ho a tul,” Vanlalruata hian a ti.Central YMA report danin, kum 2000 atanga kumin thleng khan Mizoramah ruihhlo vanga thi 1234 awm tawhin, mipa 1074 leh hmeichhia 154 an ni. Kum 2014-ah ruihhlo vanga thi tam berin mi 143-in nunna an chan a, kum kal mek 2021 March thleng khan ruihhlo vanga nunna chan mi 13 an awm tawh a ni. |
tualchhung | Lunglei district chhung Chhumkhum leh Chawngte inkar kawngpui black top mek chu contractor-te hna chhiat vangin a siam dan tur dika an siam leh vek dawn a nih loh chuan an hnathawh lai chawlhsan tura tih an ni.YMA Lungrang South Branch hruaitute sawi danin, Chhumkhum leh Chawngte inkar kawng hi APS Hydro Pvt. Ltd. in a siam hna a thawk a, fur ruahtui vawikhat em pawh a la tuar hmain a chhiat leh hman nual bakah bitumen an luan dan chu awlsam taka pawhkhawk leh mai theih a ni tih an sawi. Chawngte, Rualalung, Lungrang leh he kawngpui zawhtu khaw hrang hrangte an lungawi lo hle a, Chawngte Group YMA leh YMA Lungrang South pawhin a hmunah kawng siam mek hi endik tawhin, thurawn leh ngenna an siam hnuah pawh uluk chuang loin duhdah taka siam a ni zel tho tih an sawi.He kawngpui siam mekah hian Chhumkhum atanga Rangte inkar chu tha pangngai tak leh zau pangngai taka siam a nih laiin, Lungrang South atanga Chawngte inkar hi chhe zawk leh zim zawka siam a ni bik tih Lungrang South khawtlang hruaituten hmaichhanah ngei Lunglei district bawrhsap hoa joint meeting neihah pawh sawichhuah a ni a, PWD hotute chu hmaichhanah ngei an lo hrilh tawh tih an sawi bawk.Lunglei Thalai Pawl leh Chawngte Group YMA chuan he kawngpui siam hi kumin May 10 khan contractor-ten technology thar, soil stabilization an tih hmangin kawng an siam chhe zual laite an enfiah a. Contractor-ten he kawngpui an siam mek hi a siam dan leh a nih dan tur dik tak nia an sawi anga an thawk tha leh vek dawn a nih loh chuan tuna an hnawthawh lai hi lo chawlhsan rih rawh se, tiin joint resolution an siam tawh tih an sawi a ni. |
tualchhung | Lunglei district Lungsen khuaa vawk vulh lai thahnemtham tak thihnaah sawrkarin a ranglama chhawmdawlna pe turin an phut tih Zoram People’s Movement party chuan an sawi.Southern Hqrs ZPM thuchhuak chuan Lungsen khua, in 620 vel awmnaa chhungkaw thahnem takin eizawnna atana an hman an vawk vulh lai, hrileng vanga 538 thi tawh chu an tawrhpui thu sawiin, ‘Lungsen-ah hian February thla tawp lam atang khan vawk a thi tan a, vawiin thlengin nitin thi a la awm rengin a thente chu vawk 30 chante an awm a, hetianga chhungkaw innghahna ber hrileng vanga an chan hi pawi kan ti a, chhawmdawlna pe ngei turin sawrkar kan ngen a ni,’ a ti.Mizoram hmun hrang hrangah vawk hrileng a awm bawk tak na in, tunah rih chuan Lungsen khua hi a tuar nasa ber niin, hetiang harsatna hi an la tawh ngai loh avangin tanpuina an mamawh tih ZPM hian an sawi. Eizawnna kawng thar dap ngai Lungsen khaw tan chhawmdawlna pein eizawnna kawng siamsak thuai turin an ngen tih a sawi a ni. |
tualchhung | DMZP chuan, CAA-in Mizoram leh hmar-chhak state tam zawk a nghawng ve dawn lo tiin sorkar laipuiin a thlêm a, Inner Line Permit (ILP) leh 6th Schedule-in a venhim tur thu an sawi chu pawm harsa an tih thu an sawi a, ""ILP hi ram dang mi (tribal ni ve lo)-te tan Mizorama luh theihna a ni a, in hmun leh lo ram lei thei lo mah se, ILP hmang hian hun rei tak chhung an awm thei; awlsam takin permit tihnun zel theih a ni,"" an ti a; CAA vanga India khua leh tui ni thar tam tak Mizoramah an luh theih dawn thu an tarlang.'CAA hmanga India khua leh tui ni tharte chu ILP-in a huam state-ah an lut thei lo ang' tih dan tharah a awm lo tih sawiin DMZP chuan, ""Chuvang chuan, ILP hian kan ṭhenawm ram mite kan rama lo lut tur a véng dawn lo,"" an ti. Sixth Schedule chungchangah, Mizorama tribal area, 6th Schedule-in a huamte chu district council pathum - CADC, LADC leh MADC-te chiah an ni tih sawiin, ""Mizoram hmun dang zawng zawng chu CAA hian a huam tihna a ni. Chuvangin, ILP leh 6th Schedule hian kan ram hi min hum dawn lo,"" an ti.DMZP chuan, CAA chu India ram pum tan pawh a hlauhawm tih sawiin, ""India danpui, a bikin Article 14 a palzût a, India ram innghahna lungphûm pawimawh tak tak a kalh vek bawk. Sakhaw inthliarna a tichhuak ṭan mek a ni,"" an ti. ""CAA hi BJP thil tum, Hindutva/Hindu Rashtra tihhlawhtlinna hmanrua pakhat a tih theih. India ram hi 'Hnam khat, ṭawng khat, sakhaw pakhat' ni turin siam an tum a ni,"" tiin, chu chu Mizo hnam nihphung leh ṭawng, Kristiannate tichhe theitu a nih thu an tarlang.Jammu & Kashmir kaihhnawih Article 370 an tihbosak chu BJP thil tum inṭanna a ni tih sawiin DMZP chuan, ""India danpui hnuaia Fundamental Rights an palzût thei a nih chuan, nakin lawkah chuan min humhimtu nia kan ngaih ILP te, Article 371G thleng hian min nuaibosakin, Uniform Civil Code thlengin an chelek hreh dawn lo,"" an ti.CAB/CAA chung-changah Mizote ṭan rual a ṭul thu sawiin DMZP chuan, ""CAA hi lungrual takin dodal ila, hmarchhaka kan unau, dodaltute nen ṭanghoin inthláwp tawn ang u,"" an ti a; CAA donaa hma la tur leh insuihkhawm turin Mizoram mipui zawng zawng an sáwm a ni. |
tualchhung | Mizoram Governor P.S. Sreedharan Pillai leh Lady Governor Reetha Sreedharan te chuan nimin khan Hnahthial District khawpui Hnahthial an tlawh a. He hunah hian district heads of offices te a kawm a. Khawtlang hruaitute a kawm nghal bakah hmun pawimawh te a tlawh nghal bawk.Governor chuan Hnahthial District chu District thar a nih angin sawrkarin a ngaihven a; tihphuisui chhoh zel pawh a tum a ni, a ti.Governor chuan Hnahthial mipuite chu hun rei tak atang tawha theihtawp chhuaha an lo nawr thin, district thar, an mamawhna te hriatsaka pek an ni ta chu a lawmpui takzet tih a sawi a. Hnahthial district chu district naupang tak ni mah sela ei leh bar kawngah intodelh thei tur khawpin a ram leh hmunhma te a that avangin theihna a nei nia a hriat thu a sawi a. Myanmar nen ramri intawm a nih avang pawhin border trade pawimawh tak Hnahthial District-ah a la awm thuai a beisei thu te pawh a sawi bawk.Larsap chuan district hmasawnna atan te leh mipuiin an nitin mamawhte an hmuh theih nan sawrkar hnathawkte an pawimawh hle tih a sawi a. State intodelh kan nih theih nan chuan district zawng zawng te pawh district intodelh kan nih a tul a. Hnathial district pawh district thar leh hmasawn chak a lo nih theih nan official ten bul an tan that a ngai a, district danga official te aimaha tan an lak nasat a ngai dawn a ni,a a ti.Official te a kawm hnuah hian Governor chuan Kohhran hruaitute, Tlawmngai pawl hruaitute leh Political Party hruaitute a kawm leh a. He hunah hian inpawh takin district mamawh leh thil tul te sawiho a ni.Governor chuan vantlang inkhawm programme a neih hnu hian Krishi Vigyan Kendra(KVK) leh KVK chhunga School of Agricultural Science(SAS) te a tlawh a. Helai hmunah hian ram hmasawnna leh intodelhna atana Agriculture pawimawhna te zirlaite fuih nan a sawi a. KVK Office kawt tualah KVK, Hnahthial hnuaia mithiamte hmalakna hrang hrangte leh thlai chin dan chi hrang hrang atanga thlai leh thei rah thar te Governor chuan a endik nghal bawk.He hunah hian nikum lamah Governor lo hmuak tura inpuahchah laia a hnathawhna hmun KVK, Hnahthial a lungphu chawla thi ta Dr Lalmuanzovi, Sr Scientist & Head chu thinlung takin a ui tih a sawi bawk a ni. Hemi zawhah hian District Hospital pawh a tlawhin a fangkual leh nghal a. Doctor te, Nurse te leh Medical Staff te nen inkawmna neiin an hnathawh leh an mamawh te a zawt a. A theihna zawnah District Hospital hmasawnna atana theih tawp chhuah a tum thu te a sawi a ni.Epaper Subscribe Now |
tualchhung | Mizoram director general of police (DGP) SBK Singh chuan February 8, Inrinni khan Siaha a tlawh a, Siaha district SP Apoorva Gupta leh a thawhpuite'n an lo dawngsawng. DGP hi deputy inspector general of police (Southern Range) Rajneesh Gupta leh senior staff officer to DGP Zonun Sanga ten an ṭawiawm a ni.DGP hian Siaha SP office sak lai leh police hmunhma hrang hrang a tlawh a; Siaha district-a police-te nen SP conference hall-ah an inkâwm bawk. DGP chuan, Siaha police-te'n harsatna leh mamawh hrang hrang an thlente chu chinfelsak dan a ngaituah tur thu a sawi.SBK Singh chuan, police quarters leh lirtheia harsatna awm mek chinfel nan Ministry of Home Affairs-ah cheng vbc. 367 dil a nih thu sawiin, hmuh theih ngei beisei a nih thu a sawi a; Mizoram police-ah a ṭha zawng leh hmasawn zawnga thil inthlakthlengtir tuma ṭan an lak mek thu te, police-te chu ram tana an theihna zawng zawng nena thawk tur leh an hriselna uluk tur te, insawizawi uar tur leh zu leh ruihhlo dang laka inthiar fihlim turtein a chah. |
tualchhung | School Education minister Lalchhandama Ralte chuan nimin khan thuchah tichhuakin, Covid-19 leng chu a kian hun tur sawi theih a nih loh avangin sikul luh ṭan hun tur pawh sawi lāwk theih a ni lo tih a puang a; zirlaite chu zirlaibu zir tur an neih loh pawhin, lehkhabu ṭha leh ṭangkai chhiar ṭhin turin a chah. Lalchhandama Ralte chuan, pawl 12 exam kal lai mek lockdown vanga zawh theih rih loh chu Covid-19 boruak lian zual a reh hunah a rei lo thei ang berin exam chhunzawm a nih tur thu a sawi. Pawl 12 exam la zo lote chu zirlai 4,000 vel an ni. |
tualchhung | Mizo Zirlai Pawl (MZP) General Headquarters chuan tun hnaia central sorkarin Citizenship Amendment Bill (CAB) a pass tak avanga CAB dodaltu Tripura-a Zofa Mantrilal Kaihpeng in nunna a chan chu pawi an tih thu leh an sun thu tarlangin, ""Kutthlaktu Bengali nia sawite pawh kan dem takzet a ni,"" a ti.Tripura-a zirlai pawl hrang hrangte'n December 9-11 chhung khan total bandh an huaihawt thu tarlangin MZP chuan, ""CAB dodalna neihnaah hian Zohnahthlak kan unau Molsom leh Kaihpengte chenna Tuidu khua Pu Mantrilal Kaihpeng chu Barmura tlang bul Tuisinrai hmuna an kal laiin Bengali ho hian kut an lo thlak a, hliam na tak tuarin GB Hospital Agartala-ah a boral ta hi pawi kan tiin kan sun takzet a ni,"" a ti a, pawikhawihtute chu thuneitute'n man ngei se an duh thu an sawi.MZP chuan BJP sorkarin CAB a pass tak dodalna avanga Tripura-a Zofate tawrhna an hriat reng thu sawiin, ""A theih ang angin an tan hmalak kan inhuamin, an tan kan ding reng dawn a ni,"" an ti.CAB dodalna avanga state ṭhenkhata Mizo zirlai awm mekte'n harsatna an tawk chu pawi an tih thu tarlangin, Mizoram sorkar chu zirlaite harsatna sukiang tura chak zawka hmala tur leh a theih ang anga state dang sorkar hruaitute pawh be pawp a, Mizo zirlaite tawrhna thleng lo tura ṭan la turin an ngen. |
tualchhung | Chief minister Zoramthanga chuan nimin khan Inrinnia thli tleh vanga a bial Aizawl East-I chhung - Tuirial, Zemabawk leh Muthia in chhiate a tlawh a, veng hrang hrang pasarihah hnatlangte ei leh in senso atan Rs. 5,000 ṭheuh a pe. Aizawl East-I huam chhungah hian thli tleh vanga chenna in chhia 50 vel a awm. CM hi Aizawl DC, DMR Director, magistrate leh officer dangte'n an ṭawiawm a ni. |
tualchhung | Siaha District Jail-a tâng Vanrampana s/o K.Sanga Meisatla, Siaha chu May 7 tlai dar 5:00 vel khan jail atangin a tlanchhuak a, hemi zan dar 12:30 velah a chenna in Meisatla ah man leh a ni.Siaha atanga thudawn danin Vanrampana, Sanjay tia koh hi mi pawisa chhuhluihsak case in kumin May 5 khan Siaha police-ten an man a, hrilen lai a nih avanga jail tang ho dang zinga dah nghal a rem loh avangin jail huamchhungah khunghran a ni a, an quarantine-na in ventilation tichhiain a tlanchhuak a ni.Jail-a a luh chhan hi Lunglei Theiriat nu Fungtlemi, Siaha-a zin chu a bag pawhthlak sakin a pawisa Rs. 20,000 ai tlem lo a chhuhsak a, hemi ni vek hian Fungtlemi hi nikhaw hre loa awmin Siaha District Hospital-ah a thi nghe nghe a ni.A tlanchhuah zan Zirtawpni zan pawh hian office rawk tumin a che leh nia thu dawn a ni a, Zirtawpni zan la la hian man man leh niin Inrinni kkan jail-ah dahluh leh a ni.Siaha District Jail hi kum 1977 September thlaa hawn a ni a, a hawn ni hian luah tan niin tunah chuan a hungna – barbed wire te pawh tuiekin a ei chhe nasa tawh a, awlsam taka tihchhiat mai theih niin, office leh quarters dang pawh a chhe hlawm hle tawh a, luah tur dang a awm loh avanga an luah hram hram niin jail hotute chuan an sawi a ni.Kumin January pawh khan jail building chhe lutuk tawh thuamthain jail tangte chu jail vengtute venna hnuaiah an hnatlang a, hemi tum hian tang pathumte chu jail quarter pakhatah tui in tur anga insawiin an lo tlanchhuak tawh niin thudawnna chuan a sawi. |
tualchhung | Court-a thu kal mek a awm avangin sawrkar enkawl higher secondary school zingah principal nei thei rih lo an awm nual niin School Education minister Lalchhandama Ralte chuan a sawi.Assembly Session-a zawhna leh chhanna hunah member-te zawhna chhangin School Education minister chuan, higher secondary school zinga principal nei lo an awm nual chhan chu recruitment rules-a harsatna awm bakah court case a awm zui tak avangte niin a sawi a. HISSLAM (Higher Secondary School Lecturer Association of Mizoram) in gazetted officer an nih avangin HHS zirtirtute RR-a 50% seniority leh 50% LDE (Limited Departmental Exam) neih tura tih a ni si a, LDE neih leh kher chu an tih tur ni tawh loa an ngaih avang leh seniority veka kalpui an duh tawh thu sawrkarah resolution siamin an thehlut a, court case pawh a awm zui ta tih a sawi.Tunhnaiah principal post ruak hi pakua – seniority promotion post pahnih leh LDE post pasarih a awm tih sawiin, “Seniority-a promotion hmu tur pahnih chu tihfel a ni a, court order angin pakhat pawh LDE-a ti tura tih angin, MPSC-ah engkim sawrkarin a tih tur ang tifelin exam turin an inruahman a, amaherawh chu a exam tur ber HISSLAM-in exam an boycott avangin promotion-a LDE quota a hnawhkhah tur a awm thei ta lo a. Hei hi hria in 2021 January 15 khan sawrkarin a hmangtuten an RR thlak an duh angin official gazette chhuah a ni a, 100% seniority promotion-a kalpui turin order siam tawh a ni,” a ti.Heti chung hian hman nghal mai turin LDE-a luh ngaih hunlai tlem la awmah court-a thuthlukna siam fel ala nih si loh avangin promotion pek nghal ngawt theih loh tlem an la nei tih Lalchhandama Ralte hian a sawi.High school zirtirtu indaihlohna phuhruk tum chungchanga zawhna pawh chhangin School Education minister chuan, sawrkarin hna la thar turin sum harsatna a nei chungin, elementary lamah zirtirtu 943, muster roll zirtirtu lak phalna pek an ni a, secondary bikah indaihlohna a len avangin chief minister leh DP&AR minister te duhsakna avangin high school zirtirtu 157 lak phalna pek an ni leh a, la tura an inruahman mek laiin Covid leng vangin harsatna an nei ta tih a sawi. Tunah rih chuan sawrkarin hna lak hrim hrim titawp rih mah se, chief minister ruahman pui na in, SEDP atangin special package pek an ni a, zirtirtu 157 la turin School Management Committee ten tualchhung mi an lak lailawk theihna tur ruahmanna a siam a, thla 10 chhung atana lak tur niin, kum kumtawp lama a nghet pangngaia lak tum mek nen a inbanphak mai an ring tih a sawi bawk. |
tualchhung | Meerut, Uttar Pradesh-a Mizo zirlai tangkhangte chu UP sorkar hmalaknain district magistrate kal tlangin ei tur chi hrang hrang (buhfai, dal, alu, aṭa, chi, ghee etc) ṭhahnem tak pek an ni. An awm khawmna bul hnaia ATM-te khar a nih avangin ei tur semtute hian ATM Truck an keng tel a, Mizo zirlaite pawhin pawisa an la chhuak thei a ni. District thuneitute chuan Mizo zirlaite chu harsatna an neih phawt chuan ṭanpui tura an inpeih reng thu leh, be pawp nghal turin an chah. Meerut-ah hian Mizo zirlai 80 vêl leh nurse hnathawk pakhat an awm a, a tam zawk chu Mizoramah haw tawhin tunah hian mi 30 vel an tangkhang a ni. |
tualchhung | Information & Public Relations (IPR) minister Lalruatkima chuan sorkar laipuiin Citizenship Amendment Bill (CAB) a tihhlawhtlin tak avanga Mizo tangkhang mekte chhawmdawl hna sorkarin a thawh thu a sawi.Sorkar thuchhuah tarlan danin, Lalruatkima chuan CAB tihhlawhtlin a nih duh loh lantirna atana hmarchhak state leh hmundang hrang hranga pungkhawm avanga buaina chhuak zuiin Mizo zirlaite leh khualzin engemawzat a tih tangkhan mekte chhawmdawl hna sorkain a thawh thu hi sawiin, ""Mizoram House hrang hrangah leh hmun himahte dahin, an ei leh in turte a ṭul anga ngaihtuah sakin, YMA, Mizo Welfare etc. te nen theihtawp an chhuah mek a ni,"" a ti.IPR Minister chuan khualzin tangkhangte hi a theihna chinah chuan state transport bus hmanga khawihmun aṭang pawha thiarchhuak turin sorkar a inpeih reng tih sawiin, ""Hetihlai hian he lungawi lohna avanga buaina leh harsatna chhuak hian ziaawm lam a pan hret hret niin sorkar chuan a hria,"" a ti a, Mizoram sorkar aiawhtu Mizoram House hrang hrang - Kolkata, Guwahati, Shillong leh Silchar a joint/deputy resident commissioner-te kaltlangin boruak thlithlai reng a nih thu a sawi. |
tualchhung | Serchhip district election officer Kumar Abhishek chuan 26-Serchhip (ST) Assembly biala by election neih tura vote thlak ni (Poll Day) a mipuite zawm tur hriattirna a chhuah.Serchhip biala by election neih turah Section 126 A & 126(1)(b) of The Representation of the People’s Act 1951-in a sawi angin, mi tu pawhin vote thlak ni a mipui vote thlak zo te polling station an chhuahsanin tunge an vole tih lo zawh a, chumi behchhana inthlannaa tling tur rinlawkna (exit poll) siam a, print emaw electronic media emaw hmanga thehdarh chu danin a khap tlat tih a sawi.Hei hian vote thlak ni (Poll day) a inthlan tan, zing dar 7.00 atanga inthlan hun tawp hnu darkar chanve, tlai dar 6.30 thleng a huam a. Inthlan ni a vote thak tawp hun, tlai dar 6.00 atanga chhiar leta darkar 48 hun chhungin opinion poll emaw poll survey chungchang thehdarh khap a ni tih a sawi bawk.He hriattirna zawm lo chu kum hnih chhung lung in tan emaw pawisa chawitir emaw a pahniha hrem kawp theih an ni tih DEO hian a sawi a ni. |
tualchhung | Pi Duhi Zonuam chu natna khirh tak tuara thisen pek ngaia a awm mek laiin, midang pun buai lovin a fanute pahnih F.Lallianzuali (Teteii) te unau-in thisen an pe. |
tualchhung | Nimin khan Health Minister Dr. R. Lalthangliana hovin SAD Conference Hall, MINECO-ah Aizawl khawpui huamchhunga bial nei Minister, MLA leh AMC Councillor ten Aizawl khawpui chhunga Covid-19 hluar zel chungchangah inrawnkhawmna an nei.Meeting-ah hian Aizawl City Local Council Association, Health Department, AMC leh Police hotute pawh an tel a ni.Health Minister chuan Covid-19 second wave thawk mek chu Mizoram hmun tinah a tai darh tawh a, positive hmuhchhuah thar zinga 70% vel chu Aizawl khawpui huamchhunga mi an nih avangin, hmun dang ami te kan ngaihthah tihna ni lovin, Aizawl khawpui bik hi kan vei a ngai hle a ni, a ti a. Aizawl khawpui chhanhim chu nasa taka kalpui a tul thu sawiin, “Aizawl khawpuia cheng ten an aiawh tura an thlanchhuah, anmahni bialtute in pawimawh em em a, online leh phone hmanga sawi remchang lo a awm thin avangin, hmaichhana kan sawiho hi a pawimawh a ni,” a ti.Health Minister chuan Covid-19 hri kaite chu Mizoram State Health Care Scheme hnuaia an inziahluh chuan an inenkawlna senso cheng nuaih 2 thlengin an bill thei tih a sawi a, nikum lamah hemi chungchangah hian sawrkarin thupek a tichhuak tawh tih sawiin, DCH, DCHC, CCC leh CCCC a inenkawlte pawhin an bill thei vek tih a sawi bawk.Meeting-ah hian Minister pahnih Lalruatkima leh Robert Romawia Royte bakah MLA leh Councillor te chuan an bial chhung Covid-19 dinhmun an report a, harsatna an hmachhawn chungchangte sawiin zau takin ngaihtuahna an sengho a ni.Nimina sawiho zingah hian Covid-19 hri kaite enkawl dan leh buaipui dan rualkhai zawka kalpui a nih theihna tura inkahhruaina siam te, Mizoram State Health Care Scheme-a mi tam zawk an inziahluh theihnan hun hawn leh te, Bazar dan leh dawr hawn dan chungchangte bakah lockdown phelh a nih huna chetlak dan tur chungchang te, positive te an rilru leh ngaihtuahna fim leh hrisel taka an hman theihna tura ruahmanna siam chungchangte a tel a ni. |
tualchhung | Mizorama Covid-19 hri pung thar leh chungchangah Health minister Dr. R. Lalthangliana chuan Health department officer-te Thawhtanni khan a thutkhawm pui. Department inpuahchah leh inbuatsaih dan tur relin, Mizoram hmun hrang hranga an inbuatsaih dan tur te, hmalak mekte, vaccine indaih loh leh pek chungchang te, thawktu indaih lohna leh lirthei indaih lohna phuhruk dan turte an sawi a ni.Health minister chuan vawiin – Thawhlehni hian airport-ah thlawhtheihna lian pali a lo tum dawn a, passenger lo thleng an tam dawn avangin a endiktu lam pawh lo inbuatsaih lawk tih a sawi. Covid-19 hluar thar leh ta chungchangah April 15 hian Home minister leh chief Secretary telin huamzau zawka thutkhawm leh an tum a nih thu te, Vairengte chu khualzin rawn luh tamna a nih avangin uluk a ngai a, Vairengte Screening Point pawh Zirtawpni hian tlawh turin an inbuatsaih thute a sawi.Aizawl khawpui chhunga awlsam taka sample test theihna hmun (kiosk) dah belh chungchangah kiosk dahna tur veng neituten thawktu indaih lohna phuhru tura mi 4-5 vel an lo tum ve theih chuan hma lak a awlsam sawt dawn tih a sawi.“Covid-19 donaah hian Health department hi a nodal department satliah kan ni lo a, hma kan hruai a ngai a, department dangte nen tha taka kan thawhho zel a tul bawk. Hma hun hriatlawk a ni loa, a chhe ber dawn chunga hri kai pung leh thut thei kan nih hriain, a dona leh venna atana mamawh chi hrang hrang lo chhutchhuaka inhmakhawsuih tur leh, state dang atanga lo hawte lakah Medical Team pawh uluk taka kan inrinlawk a ngai a ni,” Dr R Lalthangliana hian a ti. |
tualchhung | Lunglei MZP chuan chief minister hnenah Lungleia Mizoram Civil Service officer tam zawk dah turin an ngen.Mizo Zirlai Pawl Hqrs Lunglei-in a rel tawh angin, Lungleia MCS officer indaih lohna sutkian a nih theih nan chief minister Zoramthanga hnenah lehkha thehluh a ni a. CM hnenah hian hun rei tak atanga Lunglei-in department hrang hrang enkawltu MCS officer a indaih loh thu te, officer pakhatin department pahnih an enkawl kawp nual thute an thlen. ‘Heng officer-te hi an indaih lo em em a, department-te pawhin hmasawnna tur hna an thawh chak theih loh phah bakah mipui pawhin harsatna an tawh fo thu an thlen.Chief minister chuan a dawrtute hnenah hian tun dinhmunah Mizoram-in MCS officer a indaih loh em em thu a lo hrilh a. Hetihrual hian Lungleia MCS officer indaih lohna chu lo enzui a, a tul anga siamrem a tum thu a lo sawi a ni. |
tualchhung | MJA, Mamit district member pasarihte chuan nimin khan Mizoram leh Tripura inrìna Langkaih lui kama khaw pakhat, New Eden an tlawh a, lui kama ramri vèn hna thawktu Taitesena Group YMA aiawha duty mek Tuidam Branch YMA duty-na hmunah bawnghnute leh chhang an pe.Ramri venga duty-te zinga Liansavunga, Tuidam YMA hruaitu chuan, Langkaih lui kamah km. 4 huam chhung an vil thu leh duty post panga an neih thu a sawi a; uluk leh fimkhur taka an duty thu te, Tripura aṭangin Katrolbari leh Chhimluang khaw mi New Eden-a tui châwi ṭhinte tih loh chu Mizorama lut an awm loh thu te, inkhârkhip chhung zawng ramri an vèn dawn thute a sawi bawk.MJA-te chuan New Eden V/C president SR Meska pawh an kâwm a; VCP chuan, Langkaih lui kamah inkhàrkhip chhung chu duty post pathumah ramri an vèn reng dawn thu te, thlawhhma laa ei zawng mai an nih avangin inkhàrkhip a zawh hnuah chuan duty chhunzawm zel an tan a harsat a rin thu te, ei leh barah harsatna an la tawh vak loh thu te, bialtu MLA Lalrindika'n ni tin mamawh ṭhenkhat a man tláwma hralh tur a dah thute a sawi.New Eden-ah IR police-te pawh an duty a, March 12-ah inbun ṭanin, police pasarih an awm mek a ni. |
tualchhung | Deputy Chief Minister Tawnluia chuan a bial chhunga District Hospital, Khawzawl-a thawktu indaih lohna phuhruk nan ama sum sengin Lab Technician pakhat a ruai.Kar kalta Zirtawpni khan Khawzawl District Covid-19 Medical team zinga mi pahnihte chu Covid-19 positive an ni tih hmuhchhuah a ni a. Damdawi in-a thawk mi engemawzat chu Primary/Secondary contact zingah telin khunghran mek an nih avangin bialtu MLA chuan hma la nghalin, Khawzawl District Bawrhsap Zothanmawia hovin Hospital-a staff dinhmun leh thawktu mamawh belh dante zirchian a ni a. Covid-19 hrileng mek karah RAgT hmanga test kalpui chu thil pawimawh hmasa-a ngaih niin, hemi atan hian Deputy CM chuan ama sum sengin Lab Technician Margaret B. Lalmuanawmi d/o B. Laltlanmawia, Khawzawl Kawnzar chu a ruai nghal a ni.Hei bakah hian Covid-19 Team, Champhai District atangin Lab Technician pakhat hawh lailawk a ni a; Champhai CMO office kaltlangin F.Lalchawithangi, Khawzawl Hermon chu rawih a ni bawk. Heng Lab Technician pathumte hi inkhunghran vanga Khawzawl District-a thawktute indaih loh chhung chu an thawk dawn a, nimin atang khan an hna hi an thawk nghal a ni. |
tualchhung | Vawk natna hri African Swine Fever (ASF) laka Aizawl District mipuite an fihlim theih nan Section 144 CrPC hmangin Aizawl DC chuan 15.4.2021 khan khapna thupek a hnuaia mi ang hian a tichhuak.1) Ram dang leh State dang atangin vawk leh vawksa atanga siam thil eng pawh lak luh khap tlat a ni.2) State pawn atanga vawk la lut duh chuan AH&Vety Department phalna an la hmasa phawt tur a ni.3) Vawk damlo reng reng chu talh emaw a thi emaw a nihin a sa chu ser emaw, rep emaw, thil danga siam danglam leh hralh khap tlat a ni.4) Vawk damlo thi ruang chu a neituin khur thuk taka laihah a phum ngei tur a ni a. Hmun danga thehthang khap tlat a ni.He thupek hian thu leh awm hma chu, puan a nih atanga thla hnih chhung a huam ang a. A bawhchhia chu Indian Penal Code, 1860, Section 188 hnuaia hrem theih an ni ang. |
tualchhung | Lunglei, Lawngtlai leh Hnahthial district-a HSLC leh HSSLC Examination 2021 centre superintendent-te puala hriat tur pawimawh zirhona chu Zirtawpni khan Lungleiah neih a ni. MBSE chairman JH Zoremthanga’n a hmanpui.MBSE chairman chuan April 2021 Board Exam (HSLC leh HSSLC) awm tur chu dan anga khauh leh khawng takin tha taka exam kalpui tum a ni tih a sawi a. Covid-19 vangin syllabus chu zaa 30-a tihtlem niin, naupang tan question awlsam zaa 10-a tihsan a ni tih a sawi. “School education hi zirna leh ram siam nan a pawimawh hle a, Board Exam neih tur pawh hi zirna quality a hniam loh nan strict taka kalpui a ni dawn a. Exam kaihhnawiha thil diklo titute chu displinary action lak tur a nih avangin Exam Centre superintendent-ten dan ang taka an kalpui a tul a ni,” a ti.Sawrkarin exam invigilator tura a ruatte chu an duty a nih ang ngeiin, exam hall-ah duty turin a chah tih a sawi bawk.MBSE regional officer F. Ricky Remruatpuia chuan Covid-19 hri leng laka him tlan nan MBSE exam kaihhruaina zawm tur te, Centre superintendent te hriat tur pawimawhte zirtirna a pe a ni.He hunah hian HSLC centre superintendent 15 – Lunglei district atangin 11, Hnahthial district atangin (Chhipphir) 1 leh Lawngtlai district atangin 3 an tel a. HSSLC central superintendent 11 – Lunglei district atangin 9, Hnahthial district atangin 1(Chhipphir) leh Lawngtlai district atangin 1 an tel a ni. |
tualchhung | Frank Lampard-a'n a tlarhma lam tichak turin Moussa Dembele chu Lyon aṭanga lakchhuah a duh a; mahse Ligue 1 club president Jean-Michel Aulas chuan tun thlasik bazar chhungin an player hi chhuahtir an phal loh thu a sawi.Blues hian tun season league match 18 khelh aṭanga goal 10 khungtu Dembele hi an ngam huai hle, pawisa bakah an stiker kawl lai France international Olivier Giroud pawh pek tel an phal hial.Mahse, English club duh angin thil a thleng nghal vek bik lo. Lyon president Jean-Michel Aulas chuan, ""Moussa Dembele hian sawmna duhawm tak chu a hmu ngei mai, mahse he hmunah hian hna thawh hmabak a la nei.""Kan team hian hmasawn zel kan tum a, chumi atan chuan ani pawh hi mi pawimawh zinga mi a ni,"" tiin a sawi. Chelsea lamin Tammy Abraham elpui tura an beisei chu an duh ang hunah an nei thei dawn rih lo a nih hmel. |
tualchhung | Kar kalta Inrinni khan Zothanmawia, Deputy Commissioner, Khawzawl District, District Level Task Force on Covid-19 Chairman ni bawk hovin Khawzawl Town chhunga Covid-19 Executive Team Leader-te chu DC Conference Hall-ah an thukhawm.Thutkhawmnaah hian Mizoram sawrkar order anga Total Lockdown kenkawh chungchang thlirletna neih a nih bakah, May ni 17, 2021 zing dar 4:00 atanga Lockdown order thar kalpui dan tur chungchangte ngaihtuah a ni.Deputy Commissioner kaihhruaina hnuaia meeting-ah hian pawnchhuah phalna lehkha pekchhuah chu fimkhur lehzual a kalpui nise, loh theih loh leh tul tak takte chauh chhuah phalna pek nise tiin rel a ni a. Thawhlehni leh Zirtawpni-a dawr leh bazar hawn chungchanga inkaihhruaina mumal tak siam niin, dawrkaite chuan anmahni dawrtuten social distancing vawng chunga an dawr theihna turin dawr kawtah marking mumal tak siam tura tih an ni a, marking siam lote chu dawr hawn phalsak an ni dawn lo a ni.Mizoram sawrkarin Khawzawl khawpui chu African Swine Fever affected area-a a puan tawh avangin vawk talh emaw, a sa lakchhuah emaw khap mek niin, Sa leh thlai zawrh hunah pawh vawk talh hi a rem dawn lo a ni.Meeting-ah hian Khawzawl khawpui chhunga hmasawnna hnathawh chungchang te, lo leh huana feh leh hnathawh chung-chang bakah Covid-19 dan zawm lo man tawh chung-changte pawh sawiho a ni.April ni 20, 2021 atanga tun thlenga Covid-19 Executive Duty ten dan zawm lo an man tawh zat chu mi 193 niin, pawisa chawi tlingkhawm zat hi Rs 39,800/- a ni tawh a ni. |
tualchhung | Covid-19 avanga lockdown kalpui a nih hnuah sorkar official, duty chhuanlama zu la an tam a, eng emaw zat chu local task force-te'n zu an mansak tawh. Hunthar Veng Local Task Force hruaitute chuan Vanglaini palai zawhna chhangin, an duty tirh chuan sorkar hnathawk duty tura phalna neite chu an endik ngai loh thu an sawi a, ""Ṭum khat chu motor pakhat, lockdown vanga duty tih intàrna vei chhên a awm a, a hnuah kan rinhlelh avangin kan endik a, zu a phur tih kan hmu chhuak. Chumi hnu chuan kan strict ta a ni,"" an ti. Hunthar Veng LTF hruaitute sawi danin, offi cial duty tura phalna nei zingah force mite leh force mi ni lote pawh, zu phur an awm nual. Vanglaini palaiin nimina Hunthar Venga duty-na hmun a tlawh lai chuan LTF leh police eng emaw zat an duty a, offi cial duty tih intàrna lirthei, force mi leh phalna nei hrim hrimte'n an paltlang nasa hle. Hetih lai hian, Sakawrtuichhun LTF chuan thuchhuah siamin, lockdown leh curfew puan vanga sorkarin veivah a phalsakte hnen aṭangin zu eng emaw zat an man thu an tarlang a, ""Sorkar ngenna angin hetianga Sakawrtuichhun rawn paltlanga zu phur mansak leh kan awm a nih chuan sorkar thuneitute hnenah kan hriattir tawh dawn a ni,"" an ti. |
tualchhung | Tunhnai ni thum kalta chhung khan Mizoramah Covid-19 kai hmuh thar an awm loa, hri kai enkawl mek paruk an awm.March 5 leh 6 a sample 1356 endik zingah Covid hri kai hmuhchhuah an awm loh hnuin March 7-a sample 267 endik zingah pawh hri kai hmuhchhuah an awm lo.Kumin January-ah hri kai 168 hmuhchhuah an awm a, February-ah hri kai hmuh 51 an awm. March thla kar khat hman tawhah hri kai thar 5 hmuhchhuah an awm a, ni thum chhung chu hri kai hmuhchhuah thar an awm tawh lo a ni.Hetihlai hian hri kai hmuhchhuah tawh zawng zawng 4,428 atangin dama enkawlna hmun chhuahsan tawh 4,412 an awm a, za zelah 99.64 a ni. March 8 khan enkawl mek zingah pahnih chu enkawl dam an ni leh tawh a, enkawl mek paruk an awm. Hri kai hmuhchhuah tawh atanga enkawl mek hi zaah 0.13 a ni.Mizorama Covid-19 kaihhnawiha enkawlna pui ber Zoram Medical College-ah hri kai enkawl mek pathum an awm a, Isolation ward-a dah vek niin, main ICU-a dah an awm lo a ni. |
tualchhung | Zoram People's Movement (ZPM) secretary general K Sapdanga chuan, kum 2033-a MLA inthlanpui a awm hunah kalphung thar, mipui sorkar din ngei an duh avangin, village council (VC) leh local council (LC) inthlan awm turah ZPM chu an mal din dawn thu a sawi.K Sapdanga hian nimin khan an party pisaa inkhawmah thu sawiin, ""Tuna VC leh LC kan neih mek hi ZPM pian hma, April 30, 2015-a thlan a ni a,kumin April 30-ah an term a tawp dawn a, an term tàwp hma ngeiin inthlan a ngai ang,"" a ti a; VC leh LC inthlan awm tur chu ZPM chuan nghakhlel taka an thlir mek thu a sawi.ZPM Secretary General sawi danin, VC/LC inthlan hnuhnung ber neih lai khan Congress party sorkar chuan term hnihna atan MLA 36 neiin, kum khat leh thla lina a hmang mek a, an ropui vanglai tak a ni. Congress party chu Aizawla LC 114 aṭangin LC 50-ah an an chak a, LC 64-ah an chak lo.Kumin April thla emawa LC leh VC thlan hun laiin state sorkara rorel lai MNF party-in MLA 27 neiin, kum khat leh thla lina an hmang ve leh chiah dawn a, an ropui vanglai tak a ni dawn. Khawpuiah chuan ruling party hian LC inthlanah nghawng a nei ngai lo tih inthlan hmasa result aṭangin a langah an ngai a ni.ZPM chu August 2017-a din a nih thu sawiin K Sapdanga chuan, ""ZPM pian hnua inthlan awm hmasa ber chu MLA thlan a ni. Aizawl khawpuia MLA bial11-ah ZPM chuan vote 62,603 a hmu nghal a, bial rukah hnehna kan chang. MNF chuan vote 64,533 hmuin, bial pangaah hnehna an chang a, rorel lai Congress party chuan vote 44,067 hmuin, Aizawl bikah chuan hnehna channa bial an nei lo,"" a ti.ZPM Secretary General chuan, kum 2019-a MP inthlanah MNF chuan Aizawl bikah vote 52,472 an hmu tih sawiin, ""Thla li chhungin Aizawl huam chhung chauhah vote 12,000 an hloh hman a, an rorel dan nen pawh a inmil tâwk viau a, a mak lem lo,"" a ti a; ZPM vote erawh chu a pun nasat thu a sawi.K Sapdanga chuan, ZPM-in an dái sual ve nawk nawk tih sawiin, ""Tunah erawh chuan mipui, kohhran, sorkar hnathawk leh ṭhalaite duh dan kan hre chiang thawkhat tawh a, dai sual nawn kan tum tawh lo. Member neih tam te, unit neih tam te, block neih tamte hi a pawimawh em em a, amaherawhchu, mipui rílrem zawnga kal ngam a pawimawh zawk tih hi politics kalphung thara ZPM ngaihdan a ni,"" a ti. |
tualchhung | Mizoramah Covid-19 hri danna, a dose khatna la tawh mi 33007 an awm a, dose hnihna la tawh 9213 an awm bawk. Heng zingah hian an taksaah harsatna liantham tawk an la awm lo nia sawi a ni.Health Department chhinchhiah danin, March 6 thleng khan healthcare worker mi 11679 ten hri danna, dose khatna an la tawh a, mi 9212-ten dose hnihna an la tawh. Frontline worker zingah mi 16955-in dose khatna an la tawh a, mi pakhatin dose hnihna a la tawh bawk. Hei bakah hian kum upa, kum 60 chin chunglam leh kum 45 atanga kum 60 inkar natna benvawn nei mi 4373 ten hri danna dose khatna an la tawh bawk.Hri danna pek tawh zingah khawsik ser ser leh inchiu hnua na deuh tih loh, harsatna lian tawk an awm lo a, insawiselna nei zingah pawh damdawi in luh ngai an la awm lo tih thu dawn a ni. |
tualchhung | Nimin chawhma dar 10:30 vel khan Zemabawk Kananthar Vengah lei a min a, leimin hian Assam type in pakhat a minpui bakah, Aizawl-Seling kawng NH-54 a hnawh ping.Zemabawk khawtlang hruaitute hnen aṭanga Vanglaini thu dawn danin, lei khî a awm avangin nimin khan leiminin a minpui tâk in luahtute chu an inthiar chhuak tawh. Lei hi min leh mai thei dinhmuna a awm avangin, Disaster Mangement & Rehabi-litation-a mithiamte'n an endik nghal a ni.PWD chuan kawngpui thenfai hna an thawk a, he thu ziah lai thleng hian kawngpuiah lirthei tlân tlang theih a la ni lo a, Seling lama kal turte tan Berawtlang lam aṭanga hêl a ngai a ni.Lei chimna hmun hi nimin khan bialtu MLA, chief minister Zoramthanga chuan a tlawh. Khawtlang hruaitute sawi dan chuan leimina lai chhak lamah mimal insak tur laih a nih avangin, lei a nghet lo a ni. |
tualchhung | Kolasib-a Agriculture department hmalaknain nimin khan Kolasib Circuit House complex-ah 'Rabi Mela' buatsaih a ni a, district bawrhsap Sangchhin Chinzah-in a hawng.Sangchhin Chinzah chuan, damdawi tel loa thlai tharte chu khawvelin a ngaisang tih sawiin, ""Mizoram leilung hausakna hmang hian organic farming nasa zawka kalpui a pawimawh. Thlasik laia kan ram neihte dah âwl mai lo a, ram pawn aṭanga lak luh ngai lo tura thlasik thlaite kan thar ve a ṭul,"" a ti.Rabi Mela-ah hian lo neitute'n thlasik thlai an tharte an pho chhuak a, vegitable stall 19, florist stall pali leh insecticide stall pahnih siam a ni.Agriculture department hnuaiah Rashtiya Krishi Vikas Yojana (RKVY), National Food Security Mission (NFSM) leh scheme dangte kaltlangin thlasik thlai chin kawngah hmalak a ni a; rajmah, field pea, vaimim, french bean, tél leh anṭamte chìn ṭhin a ni. Loneitu thlante hnenah thlasik thlai chìn turte pek a ni a; hmanraw mamawh ṭul dangte ngaihtuahsak ṭhin a ni bawk. |
tualchhung | Mizorama tuihna a tam a, ramngaw tha kan neih theih nan ramngaw humhalh kawngah sawrkar, pawl leh mipuiten tan kan lak lehzual a tul hle tih Forest Service ho chuan an sawi.Mizoram Forest Service Association (MFSA) chuan Mizoram hmun hrang hrangah ramkang, tuihna tlem leh kangchat avangin harsatna kan tawh mek thu sawiin, tuihna tlem hi kumina ruahtui kan dawn mumal loh vang chu ni bawk mah se, mipuiten hun rei tak chhung tuihna siamtu ramngaw humhalh kawngah hma kan lak that tawk loh vang a ni tih a sawi.‘Kumin hian hmun hrang hrangah kangmei kan tichhuak nasa hle a; vawiin thlengin mi kuthleite avangin ram a la kang mek a. Ramngaw kan tihchereu avanga harsatna hrang hrang Mizo mipuiten kan tawh mek leh ram tichereu lehzual tura ram kan la tikang fo hi a pawi hle a. Chutihrual chuan, hmun hrang hrang ramkang thelh leh veng tura thawkchhuak thin village council-te, YMA leh NGO dangte, Fire & Emergency Services Department leh mipui hnenah an inpekna hlu tak avangin lawmthu kan sawi a ni,’ a ti.Ram rohlu – ramngaw leh nungcha kan tichereu nasa lutuk chu pawi a tih thu MFSA hian sawiin, kan ramngaw leh a chhunga nunna nei chi hrang hrang (biodiversity) awmte zinga engemawzat chu India ram state dang leh khawvel hmun dangte pawhin an neih ve loh an nih laiin, a ram neitu Mizo mipuiten hlutna chang hre loa nasa taka tichereua kan suasam avangin state dang leh ramdang atanga lo kal ten zirbingna (research) neiin thiamna hlu tak tak min puakchhuah khalh mek tih a sawi.‘Tuna kan harsatna tawh mek, tuihna kangchat/ tuihna tlem pawh hi luihnar leh luikam ramngaw kan tihchereu nasat vang te, leivung leh bawhhlawh kan paih nasat lutuk vangte a ni. Khawtinin kan tuikhur hnar ramngawte kan duat loh zel a, sawrkar pawhin luipui reserve-te a humhalh that loh chuan, mi tlem te kutah kan ramngaw hi lutin, tun aia nasa zawk tui harsatna hi hun reilote chhungin Mizoram mipuiten kan hmachhawn ngei dawn,’ thuchhuah chuan a ti a. Sawrkar department hrang hrang, NGO leh mipuiten ramngaw, nungcha leh lui humhalh turin rilru hmunkhata ke pen a, kan theihna zawn theuhah theihtawpa hma lak zel a tul tih MFSA hian a sawi a ni. |
tualchhung | MNF chuan thuchhuah siamin Lalduhoma chu dan hnuaiah dik taka bantir a ni an ti a, “ZPM Legal Board-te’n Pu Lalduhoma ban a nih dana dik lo ti chung leh dan tanchhan tha tak tak nei nia insawi reng chung si a, court-a Pu Lalduhoma banna an kalpui leh ngam si lo hi Mizoram mipuiin mak kan ti,” an ti.Constitution of India Article 191(2) chuan “191(2) Tupawh Tenth Schedule hnuaia bantir tawh phawt chu Legislative Assembly/Legislative Council Member a nihna atanga bantir ngei tur a ni,” an ti a. Anti-Defection Law tia sawi, Tenth Schedule to the Constitution of India chuan “Political Party candidate ni lo tu pawh member-a thlantlin a nih hnua eng political party pawh a zawm a nih chuan, Member a nihna atanga bantir ngei tur a ni,” a ti tihte chu MNF thuchhuahah tarlan a ni.“Anti Defection Law-in a sawi chu, Political Party ticket-a MLA atan emaw MP atan emawa thlantlin chu a awmna political party-ah rinawm takin a awm tur a ni a. Political party candidate ni lo, independent-a ding thlantlinte chuan political party zawm loin, independent an nihna angin independent nungchang an puzui zel tur a ni, tih a ni a.Tichuan, India ramah hian Supreme Court leh High Court-te’n thuremna an lo siam tawhte hi dana pawm – Precedent an ni a,” an ti a, chutianga dana pawm, Supreme Court Constitutional Bench ngei pawhin thutlukna a lo siam tawhna Jagjit Singh Vs State of Haryana & Ors. (2006) 11 SCC 1 case-ah chuan Supreme Court-in party zawm chungchangah “Kan ngaihdan chuan independent member-te’n political party an zawm em tih enfiahna tur chu ‘Independent Member hian zawm dan phung pangngaiin chu Political Party chu a zawm em?’ tih a ni lo a; a enfiahna tur zawk chu ‘Independent Member ni tura amah thlangtuten an thlan angin Independent member khawsakzia a kalsan ta em?’ tih a ni a. Pawn lam atanga sawrkar va thlawp ringawt hi chuan Political Party-ah a inhnamhnawih ta tih a kawk lo a. Chumi rual vek chuan, para 2(2)-in a tum paihthlak nana zawm dan phung pangaiin Political Party a zawm lo tih ringawt pawh hian awmzia a nei chuang lo a ni,” an ti.Member bantir an nihna tura Independent Member-in Independent Member a nihna a kalsan a, political party chu zawm danphung pangngai angin zawm lo mah se party a zawm a ni tih enfiahna tur chu heng record-a thil awm (material on records) hi a ni an ti a, “MNF MLA zahawm tak takte hian dawtin Pu Lalduhoma hi an hek hauh lo a. India Danpui humhim tura chhechhamte hian a chunga India dan awmsa-te khi humhim a nih theih ngeina turin hma an la a. Legislator an nihna angin an tih tur dik tak an ti mai zawk a ni,” tiin, “Pu Lalduhoma hian kum 2018 MLA inthlan dawn khan inthlanna atana Nomination a file-na Affidavit (Form 26)-ah chhechhamin, “I am contesting as an Independent Candidate,” tiin a nihna a puang a. Amah ban a nih tak ni, ni 27/11/2020-ah khan Press Conference neiin, “Ziak leh tawngkain vawi khat mah independent tak tak ka nih thu ka sawi lo,” a ti leh lawi si,” an ti bawk.“MNF MLA zahawm tak takten amah bantir a nihna tura Petition an thehluh a chhanna (Comment) para 21-ah chuan, ZPM Party-ah a inziah luh loh thu sawiin, ‘However, I have not enrolled myself as a member of any political party,’ a ti a. Hetiang a nih lai hian, Vanglaini Mizo Daily ni 28/11/2010 chhuakah chuan heti hian a inziak leh hlauh a, ‘Zawhna chhangin Lalduhoma chuan, a kal zel dan tur chu an party hruaitute’n an ngaihtuah tur thu a sawi a,’ tiin. A tawp a tawpah chuan, ‘Buichhia laih lohin a inpuang,’ tih ang deuhin, Pu Duha hian Independent MLA a nih lai khan ZPM party a lo zawm ru a. Danin a phal hauh lohin Independent MLA Pu Lalduhoma hian political party a lo zawm ru reng a ni tih a lang chiang em em a ni. A dan bawhchhiat hi a chian tawk em avangin, Speaker pawhin dan dik takin a bantir (disqualify) ta reng a ni,” an ti a, “Pu Duhoma hian, ‘Independent MP leh MLA-te’n political party an zawm thiang lo tih hi a hre chiang hle a, ‘An zawm chuan disqualify theih an ni….” tih chiang takin a sawi bawk a ni,” an ti bawk.“Kan hriat theuh angin, ZPM hi inthlan hnuah chauh Political Party an ni a. Inthlan lai khan Political Party ni loin Movement an inti a, chu chu an agreement ziakah pawh chiang takin a hmuh theih. Chuvangin, Independent MLA-in Political Party-ah mi tharte lawm luta Political Party mi leh sa khawsaka a khawsa ta mai kha dan phal loh a ni a. Disqualify a ngaih phah ta reng a ni,” an ti. |
tualchhung | Mizoram sorkara muster roll (MR)-te dinhmun zir chiang a, an awm dan tur duangtu tura sorkarin a din Study Team report chu pawm lo tura Council of Ministers an duhna lantirin nimin khan National Trade Union of Mizoram (NTUM) member-te CM bangla thlangah an pungkhawm.Council of Ministers ṭhutkhawm hma hian NTUM member-te chuan chief minister Zoramthanga a pisaah an hmu a; report pawm lo tura an duh thu an thlen. NTUM-te duh loh agenda zinga mi 'Recommendatuins of the Study Team constituted by the Govt. of Mizoram Muster Roll employees in Mizoram' tih chu ngaihtuah ṭhat leh atan Cabinet chuan a dah zui a ni.NTUM hruaitute chuan, DPAR-in MR-te dinhmun zir chiang a, an awm zel dan tur duang tur Study Team din a nih thu sawiin, ""Sorkar hnathawk ang diak diak kan beisei lo a, tlema chawikan ve deuh kan duh a ni. Study Team report ang hi pawm a nih chuan, tuna kan dinhmun aiin a chhe zawk dawn,"" an ti.Study Team report chu Chief Minister pawhin a hnen a thlen hunah a lo hnâwl (reject) tur thu a hrilh nia sawiin NTUM hruaitute chuan, ""Hetiang a nih lai hian minister aṭangin Cabinet agenda-ah put luh a ni,"" an ti a; Study Team report chu pawm a nih chuan an dodal zel tur thu an sawi. |
tualchhung | Mizoramah Myanmar atanga an sahimna zawnga lut raltlan an pung a, raltlanah hian a tam ber chu sorkar hnathawk la ni tho mah se sorkar hnathawk lo an pung tih thu dawn a ni.Thu dawn danin, March ni 25 thleng khan raltlan hi 800 vel an ni tawh a, 800 an chuang a nih pawhin an chuanna a tam lo ang. Sorkar hnathawk lo an pung a, sorkar hnathawk lo hi an pung dawn nia ngai an awm.Mizorama raltlante hi a tam ber chu sorkar hnathawk an ni a, force mi an ni tlangpui. Sorkar hnathawk lote pawh sorkar hnathawkte nupui fanaute emaw an nu leh pate emaw, an chhung hnai an ni deuh zel thin a, tun hnaiah sorkar hnathawk ni lo, sorkar hnathawk chhungte ni bawk lo hi an pung tih thu dawn a ni.Sorkar hnathawk ni lo, an chhungte pawh ni lo hi mi 84 vel an ni tawh tih thu dawn a ni a, chhinchhiah loh pawh an awm nual tura ngaih a ni.Sorkar hnathawk, Mizorama tlanlutte hi force mi deuh vek an ni a, police leh kangthelh pawla mi an ni tlangpui tih thu dawn a ni. An chhungte pawh mi 300 dawn an ni tih thu dawn a ni.Mizorama lutah hian a tam ber chu Champhai District-a lut an ni a, mi 450 chuang ni tawh tura ngaih a ni. Siaha District-ah mi 140 chuang an lut tawh a, Hnahthial District-ah mi 80 chuang, Lawngtlai District-ah mi 50 chuang an lut tawh nia hriat a ni. Heng district pali-a lutte zingah hian Aizawl pan leh an awm thin bawk a, Aizawl khawpuiah pawh an awm nual tawh tih thu dawn a ni.Raltlanah hian naupang pawh an pung hret hret a, 130 vel an ni tawh nia hriat a ni. Naupangah hian a tam ber chu nu leh pate bul lova la awm thei lo an ni tih thu dawn a ni.Thu dawn danin, Myanmar atanga Mizorama luh hi a har a, Myanmar lamah Myanmar sipai an ‘duty’ ngawrh hle. Chuvangin a ruk tak taka |iau kan a ngai a, hei vang hian Mizorama lut pawh an la tam lo zawk nia ngaih a ni. |
tualchhung | Nimin khan School Education Minister Lalchhandama Ralte hovin School Education Department Officer-ten Google meeting an nei a, hripui leng kara zirna kalpui dan tur leh a kaihhnawihte an sawiho.Meeting-ah hian hripui leng mek avangin class pangngai neih theih a nih loh dan te, a theih ang anga online class kalpui tura hriattirna department-in a chhuah tawh thu leh school engemawzat chuan online class hi an kalpui leh tawh tih report a ni.Hetih lai hian Online class hi school tam tak tan neih theih a ni lova, chuvangin nikum lama lo tih tawh angin Secondary School tan MBSE in weekwise plan an siam leh Elementary school tan Alternative Academic Calendar SCERT ten an siam chu hman leh tum a ni.Hripui avangin lockdown hi awm zel mah se, weekwise plan leh alternative calendar siam sa hmang hian engemawchen kalpui theih beisei a ni a. Online class neih dan phung chu bihchian deuh tul nia hriat a ni a, Directorate, School Education-in monitoring lo tih nise tih a ni bawk.Private school ten school class pangngai kalpui theih loh lai pawha zirtirtu hlawh leh thildangah senso a san tho avangte, online a zirtirna an kalpui tho avangtein tuition fee a full-a lak theih an duh thu department-a an thlen chu ngaihtuah a ni bawk a. Hemi chungchangah hian a kaihhnawih zirlai pawl, zirtirtu pawl leh Department officer-te chu May 25,2021 chawhma dar 11-ah inrawnkhawm nise tia thutlukna siam a ni.Primary atanga Higher Secondary School thlenga Headmaster leh Principal neih loh avanga school ten harsatna an tawh sutkian nan Headmaster post ruak fill up dan tur kawng dap zel a nih thu meeting-ah hian report a ni a, Primary School Headmaster promotion-a hnawh khah tur post 150 chuang atan ACR khawn mek a nih thu leh post 120 chuang chu Limited Departmental Exam (LDE) hmanga hnawhkhah turin SSSB ah thawn tawh a nih thu te, Middle School Headmaster post 113 promotion-a hnawhkhat turin ACR khawn mek a nih thu leh LDE a hnawhkhah tur pawh MPSC-ah thawn a nih thu te sawi a ni a. High School Headmaster post ruak te leh Higher Secondary Principal post ruak hnawhkhah tur pawh buaipui a nih thu te sawi a ni bawk. Minister chuan heng Headmaster leh Principal post ruak te hi hnawhkhah thuai a nih theih nan chak zawka bawhzui zel a tul thu a sawi a ni.MBSE-in HSLC leh HSSLC result chu tluang taka buatsaih zel a nih thu te, a hmawr bawk fel tep a nih thu leh India ramah result tichhuak hmasa pawl an ni thei dawna hriat a nih thu te an report a. Covid-19 positive avanga Exam chhunzawm thei ta lote chu Supplementary Exam ruala exam ve tura an ruahman thu MBSE hotute chuan meeting-ah hian an sawi a ni.Google meeting-ah hian School Education Special Secretary Lalzirmawia Chhangte, MBSE Chairman JH Zoremthanga, School Education Director James Lalrinchhana, SCERT Director Laldawngliani Chawngthu te, School Education Secretariat, School Education Officer, MBSE leh SCERT leh Samagra Officer te an tel a ni. |
tualchhung | Aspirational district hnuaia tehfung hrang hrang hmanga hnufual bik khaw 11 thlanchhuahte chu Mamit district bawrhsap Dr Lalrozama chuan tlawh chhunzawmin Damdiai khua a tlawh a, khawtlang mipuite zirtirna leh inhrilhhriatna hman a ni.Bawrhsap chuan Damdiai khaw mipuite hmaah thu sawiin, India ram district chawikan ngai zingah Mamit district thlan a ni tih sawiin, “Aspirational District kan nihna atanga khaichhuah kan nih theihna turin kawng hrang hranga hmalakna chuan hma a sawn rualin, district level atanga tehfung hrang hrang hmanga tehna atangin Damdiai khua hi chawikan ngai zinga chhiar tel a ni,” a ti. An khawtlangin hriselna kawnga hma an sawnna turin hmun leh hmuna harsatna sawikhawm chuan rah tha a chhuah ngei a beisei thu a sawi.He hunah hian Health Department, Education Department, lead district manager/ Apex Bank, ICDS, WCD leh DLCW, (MSK) ten mipuite zirtirna hrang hrang an pe a ni. |
tualchhung | Congress party ṭhalai chuan nimin khan thuchhuah siamin, inkhârkhip karah ni tin inhlawhfa ṭhin kut hnathawktute ṭanpui nan Mizoram sorkarin Mizoram Building and Other Construction Workers Welfare Board (MBOCWWB) sum aṭanga mi 40,000 hnenah ṭanpuina Rs. 3,000 ṭheuh a pe chu lawmawm an tih thu an tarlang.MPYCC tarlan danin, February 18, 2020-a Assembly session-ah LESDE minister Lalchhandama Ralte-in kum 2019-20 inkara MBOCWWB sum hmuh zat chu Rs. 16,62,57,147 a nih thu leh sum hman tawh zat chu Rs. 16,19,80,900 a nih thu House a hrilh a; kum 2019-20 inkara sum hmuh zat leh hman tawh zat chhûtin, sum hman bàn chu Rs. 42,76,247 a ni.Sorkarin inkhârkhip vanga inhlawh thei lo kut hnathawktute ṭanpui nan MBOCWWB sum Rs. 12,00,00,000 a hman chu Congress sorkar laia MBOCWWB-in kut hnathawktute tana sum a lo khâwl sa Rs. 11,57,23,753 a awm vang a nih thu sawiin MPYCC chuan, ""Kut hna thawka eizawng, ṭanpui ngaite ṭanpui nana sum ṭhahnem tak a hmang thei hi lawmawm kan ti a, MNF sorkar hnenah lawmthu kan sawi a ni,"" an ti.Congress ṭhalai chuan, MPCC president Lal Thanhawla'n Mizoram sorkara ngenna a thlen hnuah Mizoram páwna Mizoram mi tangkhangte leh Delhi-a Chin-te hnenah Rs. 5,00,000 CM Relief Fund aṭanga ṭanpuina pek a ni chu lawmawm an tih thu an sawi a; Covid-19 vanga harsatna tâwk mekte tan nasa zawka luang chhuak tur leh Mizoram economy a chhiat lohna turin nasa taka ngaihtuahna séng turin Mizoram sorkar an ngen a ni. |
tualchhung | Disaster Management & Rehabilitation (DMR) minister Lalchamliana hoin April 22, Nilaini khan a pisaah Covid-19 chungchanga DMR department leh State Disaster Management Authority (SDMA) hmalakna leh hnathawh hrang hrang te, fûr thleng tura inruahmannate sawihoin DMR hotute an ṭhukhawm. Covid-19 donaah SDMA chuan April 22 thleng khan cheng nuai 531.86 an hmang tawh tih tarlan a ni.Sorkar thuchhuah tarlan danin, SDMA chuan National Disaster Management Authority kaihhruaina a siam angin state sorkarin kum 2019-20 atana State Disaster Response Fund (SDRF) a dawn cheng nuai 2,000 aṭangin Covid-19 dona turin Component-I hnuaiah quarantine, sample collection & screening atan 25% (cheng nuai 500) hman theih a ni a, Component-II hnuaiah procurement of essential equipments/labs atan 10% (cheng nuai 200) hman theih a ni.Meeting-ah hian, kumina fûr thleng tura sorkar inruahman lâwk dan turte sawiho a ni a, District Disaster Management Authority (DDMA) hrang hranga DC-te hnenah March 25 khan cheng nuai 500 sem chhuah a ni. District tinah harsatna thleng palh theiah rang taka mipui chhawmdawl thei turin department chuan ruahmanna a siam a, a ṭul dan azirin sum pek belh zel tum a ni bawk.SDMA chuan MHA kaihhruaina angin Covid-19 donaa hmalaknaah April 22 thleng khan cheng nuai 531.86 an hmang tawh a ni.SDMA sum pek chhuah tawh danPeknaSum pek zat (Rs. in lakh)Component-IComponent-IITotalHealth department205.10116.18321.28DDMA 11 hnenah208.751.83210.58A vaia hman tawh413.85118.01531.86La hman loh86.1581.99168.14 |
tualchhung | Mizoram University-a political science zirtirtu Prof J Doungel, IQAC director ni bawk chuan Fulbright Fellowship (Fulbright-Nehru Academic & Professional Excellence Fellowship) a hmu a, USA-ah a zir zawm dawn.Prof Doungel hian Ohio, USA-a University of Cincinnati-a political science department-ah research a ti dawn a, Prof Laura Dudley kaihhruaiin ‘Constitutional safeguards of the Indigenous people: A Comparative Analysis of Native Americanse under the Constitution of United States of America and Tribals under the provision of the Sixth Schedule to the Constitution of India’ tih topic-ah research hi a ti dawn a ni. |
tualchhung | UPC North East India ni pawimawh Lady Auxiliary Department Day leh kohhranin a hman thin, Nute Ni (Mothers Day) chu Thawhtanni khan hman a ni a. Kuminah Covid-19 leng mek vangin kum dang anga hman theih ni lo mah se, mahni inchhungkhur theuha tangkai leh hlawk thei ang bera hmang turin General LAD president Sis. Lalchangliani Sailo, B/W chuan LAD member zawng zawngte ngenna, he ni pual hian a lo siam tawh a ni.UPC NEI general superintendent Rev. R. Lalrinsanga chuan LAD Day lo thlengah hian kohhran chhungkaw tina Nute zahna chibai bukin, tunlai hrileng leh khuarel chhiatna hrang hranga a thlen avangin, nasa zawka chhung inkhawm nei a, tawngtaina tam zawk nen thinlung leh tihtakzetin chhungkuaa Pathian dawr nana hmang theuh turin kohhran chhungkaw tinte a ngen tih a sawi a ni.LAD hi UPC NEI indan hnua Executive Board hmasa ber, 1969 March 20-21 chhunga Shillong-a neihin a din a ni a. Kum 1988 atang khan LAD Day hi hman tan a ni. Hruaitu hmasa ber turin president atan Audrine Scism leh secretary /treasurer atan Thangziki, Hmarkholien chu an ruat.Kum 2020 LAD General Conference report atanga a landanin, North East India huamchhungah LAD member 18812 an awm mek a ni. |
tualchhung | Mizoram, a bikin zirna in ten information technology lama hma an sawn theihna atana ruahmanna pakhat, Mizorama high school hrang hrang 71 hnenah Information & Communication Technology Department chuan desktop computer set 7, UPS 4 leh printer 1 theuh a sem. Computer dawngtu high school 71 zinga 59 hi Aizawl pawn an ni.Aizawla a semna inkhawm buatsaihah ICT minister Robert Romawia Royte chuan computer dawng turin computer zirna awmlohna khuaa school tam tak thlan an ni tih a sawi a. School zirlaite chauh ni lo, khawchhunga thalaite pawhin an hman tangkai theih nan, computer zir duh tan man chawia zirna hawn theih a nih thu leh scheme-in a phalsak thu a sawi. A tul a nih chuan computer dawngtu school-te tan training buatsaih turin department an inpeih tih a sawi a. ICT Department hmachhawp zingah Smart Class Room a tel a, sum sanction hmuh tawh niin high school thlan bikah siam a ni dawn tih a sawi bawk.Computer semchhuah tak te hi sawrkar laipui Ministry of DONER, North Eastern Council hnuaia project atanga pek a ni a. Project implementing agency chu ICT Department hnuaia Mizoram State e-Governance Society (MSeGS) a ni. Tuna computer sem hi a vaiin 537 a ni a, he project atanga cheng nuai 600 hi NEC-in 100% a tum a ni. Department chuan school tinte anmahni hmun theuhah dah sakin installation zawng zawng pawh a tihsak leh vek dawn a ni. |
tualchhung | North Khawdungsei mipuite chuan Covid-19 avanga harsatna thleng mek avangin an thlai tharte an khaw ṭhenawm Sakawrdai mipuite sem turin an khaw local task force hnenah an hlan. |
tualchhung | Mara Kut zinga lawm hlawh ber leh ropui ber Lyuva Khutla chu Zirtawpni khan Siaha-ah hman a ni a. Covid-19 laka himna tur sawrkarin inkaihhruaina a siam zawm chungin mi sawmbikte leh chanvo hrang hrang neite chauhin an chhim. Kumin Lyuva Khutla-2021 a Azipa (Kut Pa) atan S. Hiatô, ex-CEM & ex-minister hman a ni. Kut hi Siaha district bawrhsap Kesavan R pawhin a hmanpui a ni. Mara hnam lam leh zaite entira ngaihthlak a ni bawk. |
tualchhung | Sawrkar laipui Ministry of Health & Family Wefare hnuaia Food Safety and Standards Authority of India (FSSAI) chairperson Rita Teaotia, CEO Arun Singhal leh hotutu dangte chuan Aizawl an tlawh a, chief minister leh Health minister te an kawm.Chief minister Zoramthanga an kawmnaah Mizoram mipuiin ei tur thianghlim leh hrisel zawk an neih theihna tura hma lak ho dan tur an sawi ho a. Chief minister chuan mipuiin ei tur thianghlim an neih a, hriselna atana thalo ei leh in, zuk leh hmuam do a ngaihpawimawh tih sawiin, FSSAI nen inngheng hnai zawka an thawh dun a, state mipui hriselna atana an theihtawp an chhuah a pawimawh a tih thu a sawi. State chhunga ei tur tharchhuah leh siamchhuah bakah state pawn leh ram pawn atanga chawkluh te chu a him tawk em tih chik zawka enfiah a tul tih a sawi bawk.FSSAI hotute chuan Mizoram chhungah chak zawka hna an thawh theihna tura hma lak ngaite chief minister hnenah an thlen a. FSSAI chuan ei leh in thianghlim mai bakah ei tur dik, taksa hriselna mipuiin an ei theih a, natna hrang hrang laka him tlan theihna tura Eat Right India Initiative an kalpui mek thute an sawipui bawk.Health minister Dr R. Lalthangliana chuan FSSAI hotute hnenah hian ei leh in thianghlimna kawnga FSSAI hmalakna theihtawpa thlawpa tan lak zel a nih tur thu a lo hrilh a. Mizorama Food Safety tihhmasawnna tur kawng hrang hrang leh food testing laboratory changtlung zawk neih theih dan turte an sawipui a ni.India rama ei leh in siamchhuah leh zawrh lama thuneitu sang ber FSSAI hian ram pumah ei leh in thianghlimna kawnga hmasawnna turin nasa takin beihpui a thlak a. State/UT tan tanpuina sum leh ei tur endikna hmanrua a pe nasa a, food testing laboratory tam zawk leh changtlung zawk dinna turin hma a la nasa bawk. A bikin infrastructure nei tha lo state-te dawmkanna kawngah hma a la nasa zual a. Mizoram Food Safety Eco-System tihchangtlunna tur pawhin FSSAI leh Mizoram sawrkar an indawr mek. Chumi atan chuan MoU siam tum a ni a, a hlawhtlin hunah chuan Mizoram food safety pawhin hma a sawn hle beisei a ni. |
tualchhung | Cooperation minister C Lalrinsanga chuan Ningani khan a pisaah tlangmi, ramngaw tharchhuaha innghat kuthnathawktute tana buatsaih Prime Minister Van Dhan Yojana (PMVDY) thawhkhatna Mizorama kalpui dan te thlirin Cooperation Department hotute nen meeting an nei.Van Dhan Scheme hnuaiah hian self help group-te thawk hoin Van Dhan Vikas Kendra (VDVK) eng emaw zat din a ni a. VDVK pakhat zelah SHG 15 zel awm tura beisei an ni. A thawhkhatnaah Mizoramah VDVK 44 din a ni tawh a, a thawhhnihnaah 115 din a ni bawk.He scheme hi Mizoramah chuan Cooperation Department chu nodal department a ni a. Tribal Cooperative Marketing Development Federation of India (TRIFED) nena thawhhona thuthlung ziah a nih hnuah Mizorama kalpui tan a nih theih nan 2020 July 14 khan Cooperation minister hian a hawng.Van Dhan Scheme hi Ministry of Tribal Affairs scheme niin TRIFED hi ram pumah nodal agency atan dah an ni a. India rama tribal tam tak, ramhnuai leh ramngaw atanga tharchhuaha innghat, eizawn nan bera hmangtute chawikan nana duan a ni. Ramngaw atanga ei tur leh ramhmul damdawi an lawkkhawmte chu man man zawka an hralh theih nana cheibawl te, heng mite thiamna tipung tura training buatsaih te, hmanraw mamawh an neih theih nana tanpuite chu he scheme thil tum zingah a tel a ni. |
tualchhung | April ni 30 khan Covid-19 vangin Mizoram pawna awm Mizo nula a boral a, May ni 1-ah Mizo tlangval a boral bawk. May ni 2 khan Aizawlah Covid vanga boral an awm bawk.May ni 2-a boral hi J Rawna (64), Dam Veng, Aizawl a ni a, Covid pneumonia vanga ZMC-a enkawl niin, hri a kai tih hi April ni 30-a hriatchhuah, ZMC-a dahluh nghal a ni.May ni 1-ah khan Vanlaldika (27), H Thaliankapa fapa, Champhai Rahsi Veng chu Delhi-ah a boral a, ani hi Covid-19 vanga Tarak Hospital-a enkawl a ni.April ni 30 khan ZMC-a enkawl pahnih an thi a, pakhat chu John Sapzinga (83), Zoramthari pasal, Champhai Vengthlang chu Zirtawpni tuk dar 5:30 khan a boral a, thisen sang, zunthlum, cancer natna nei niin, a natna vanga enkawl a nih hnuah Covid-19 natna a vei tih hriatchhuah a ni.Pakhat dang chu Lalthlamuanzuala, kum 47, Armed Veng South-a mi a ni a, April ni 23-a hri a kai tih hriatchhuah niin, Durtlanga BSUP in, CCC-a dahluh, a tuka ZMC-a dah a ni a, chawhma lam dar 9.20 khan a boral a ni.April ni 30 vek khan Gujarat-a Surat-ah Lalruatkimi (34), Lalnunthara fanu, Ramhlun Vengthar a boral bawk a, tlai lam dar 3.30 khan damdawi inah a thi a ni.Ruatkimi hi Surat-ah hian hnathawkin a awm a, a thian pahnih, Mizo ve vete nen April ni 9 khan hri an kai tih hriatchhuah niin, an pathum hian Civil Hospital-ah enkawl an ni. Ruatkimi hi Nilaini zan atang khan a hniam deuh a, ICU-ah te dahluh niin, Zirtawpni khan a chawl ta a ni. |
tualchhung | Aizawl, March 26 :By election neih turah political party leh candidate-te chu thawhhona thuthlung an ziaha an intiamna ang an bawhchhia a nih chuan ram pum media thlenga puanzar an tum tawh tih Mizoram People Forum hruaitute chuan an sawi.Serchhip Assembly bial by election neih turah Mizoram People Forum Hqrs. hruaitute chuan Serchhip-ah thuthar thehdarhtute kawmin bial mipuite, political party te leh candidate-te hriat tur tul nia an hriat te an sawi a. MPF leh political party tinten thawhhona thuthlung an ziah chu Aizawl Municipal Corporation inthlanah khan bawhchhiat a awm nia an hriat thu sawiin, tun tum by election-ah chuan a awm tawh loh nan a bawhchhetute chu ram pum huap media thlenga puanzar theih a ni tawh tih an sawi a ni.MPF Hqrs. vice president Rev. K. Lalrinmawia chuan inthlan dawna bial leh bial mipuite hmangaih thar thutte vote an ba lo, tia sawiin, “Tunhma kha leh chena min vei ngai hlei lo, min rawn vei thar thutte hi hmangaihtu der an ni duh khawp a, thilpek avanga vote petu chuan a ram a hralh a, ama hlutna a hralh bawk,” a ti. ‘Sum hmanga in vote lei an tum chuan an sum chu laksak ula, midang vote daih rawh u,’ tia mi fuihtu pawhin kawng dik loa mipui hruai a pawi ti lo tihna a nih tih sawiin, “Hei pawh hi hlemhletna tho a ni a, vote lei tumtu ang chauh bawka bumna chelek tura mi fuihna tho a ni a, hlemhletna tho a ni,” a ti bawk.Party dang leh elpui candidate dangte sawichhiat thupui bera neiten ram aiin lalna an hmangaih a, thlantlin ni mahse ram hmasawnna lam aiin mahni thiamthu sawi nan hun an hmangral tam zawk thin tih MPF vice president hian a sawi. “In bial hmangaihtu tak tak chuan a khingpui sawichhiatna aiin in hmasawnna tur kawng a sawi tam zawk ang,” a ti.Voter tinin zalen taka ngaihtuahna an sen theih nan party-ten insawithaih leh invauna an chelek tur a ni lo, tiin, hmanraw thianghlim lo chelek duh chu ram leh hnam hmelma an ni tih mipuiten hria se a duh thu a sawi a ni.MPF chu eng political party nen mah an tangho lo a, eng party unit mah a ni lo a, eng party supporter mah a ni lo tih a sawi. Hetianga sawi hi an lo awm tawh nia an hriat thu leh, hetianga dawt hmanga insawimawi thinte chu hnawl ngam turin mipuite a chah. A ruka vote lei duhtu chuan vote a leisakte chanpual chu a eiruk sak hreh dawn lo tih mipuiten hria se a duh tih a sawi bawk.MPF Hqrs. general secretary Rev. R.Lalnuntluanga chuan political party-te leh MPF-ten thawhhona thuthlung an lo siam tawh danin, dik lo taka party leh candidate-te puh hmingchhia an awma finfiah a nih chuan thuneitute hnenah an hriattir nghal zel dawn tih a sawi a. Politics thila ruai theh leh kawngzawhte pawh ti lo turin political party-te an ngen tih a sawi. House to house campaign-ah candidate-te tel loa campaign phal a nih loh thu te, MPF Forum hrang hrangte pawh candidate leh party-te hnen atanga pawisa dawn an khap thu sawiin, pawl leh mimal pawhin candidate-te hnen atanga sum leh hmanruate dil lo turin a chah bawk.MPF Hqrs. adviser Vanlalrema Vantawl chuan tunhnaia AMC inthlanah political party thenkhat chuan thawhhona thuthlung an siam bawhchhiat tum rana hma an la nia an hriat thu leh, thawhhona thuthlung bawhchhiatna pawh a nasa nia an hriat thu sawiin, “Ramhlui zia kan kalsan tawh emaw kan tih laiin, ching thar an awm leh hi tha lo kan ti a. Flag hmanga indote, party hla play chiama intihphur nana lo hmang leh ta mai te, therhlo intawktarh nasa lutukte kha MPF chuan a ngaimawh hle a. Hetiang hi Serchhip by election ah chuan awm lo se kan duh hle a ni,” a ti.Serchhip District MPF secretary R. Sanghmingthanga chuan Serchhip bial chu inthlan kalpui tawh thinah Mizoram pumah a thianghlim ber pawl a nih thin thu sawiin, tun by-election-ah pawh hetiang hi an beisei thu leh hemi tur pawh hian hma an lak mek thu a sawi a ni.Epaper Subscribe Now |
tualchhung | Vairengte khawtlang chuan, Covid-19 laka invenna leh lockdown bawhzuina kawnga thil phût an neihte nimin tlai dar 5 hmaa Mizoram sorkarin a tihhlawhtlin loha national highway kawngpui dan an tum chu, sorkar hotute nen an inbiak rem hnuah nimin tlai dar 4 vel khan an sût. Vairengte Joint VC, Joint NGO leh Joint Village Task Force-te chuan nimin tlai khan thuchhuah siamin kawngpui dan tum an sût thu hi an puang a, ""Mizoram leh kan khua leh veng chhunga Covid-19 lut lo tura kan hmalakna leh ultimatum thehluh vanga Mizoram mipui kan tihchiaina a awm a nih chuan hriatthiamna kan dil e,"" an ti.Vairengte khawtlangin Mizoram sorkara ultimatum an thehluha an tarlan an thil phût chi hrang pariatte chungchangah chief minister Zoramthanga ruahmanna angin nimin khan sorkar hotute nen an sawiho. Sawihonaah hian bialtu MLA Lalrinsanga Ralte, Kolasib DC, DIG (Nothern Range), Kolasib-a Chief Medical Offi cer, District Agriculture Offi cer, District Horticulture Offi cer leh Kolasib SDO(C)-te an tel a ni.SORKARIN A PEK TURTE • Task force-te hman atan Vairengte V/C tin hnenah CM Relief Fund aṭangin Rs. 1,00,000 ṭheuh leh Kolasib DC aṭ angin Rs. 10,000 ṭheuh pek. MLA-in PPE, mask, glove, sanitizer leh sprayer a pe nghal. • Ramri kâna ruihhlo zawng mante Kolasib-a Quarantine Facility-ah dah an ni ang. • Ramri bula hmun pawimawh zualte ṭha taka tihfai (sanitize) tura hmalak. • Vairengte SDPO leh khawtlang hruaitute inráwnin hmun pawimawh zual an thlanah police an duty ang. • Vairengte-ah medical doctor pakhat dah belh nghal a ni. • Vairengtea chhungkaw 350 tan kuhva ṭiak, chhungkaw 26 tan aieng leh chhungkaw 25 tan behliang chi sem a ni ang. |
tualchhung | October 3 aṭanga November 30, 2019 chhunga Tripura aṭanga Mizorama Bru hruai kir hna thawhnaah chetvelna (transportation) atan Rs. 5,13,72,470 hman a ni. Bru hruai kîr hna thawktu sorkar official mi 73-te ei leh in atan Rs. 22,42,305 hman a ni a, district pathuma official-te ei-in senso a inthlau hle.RTI Act hmanga Bru hruai kîr hna thawh chungchanga zawhna Home department-in an chhan danin, Mamit, Kolasib leh Lunglei district aṭanga sorkar official, Bru hruai kîr hna thawktu mi 73-te ei leh in atana sum hman zat hi district pathuma mite tana hman zat a inthlau hle a; chutih rualin, mi 73 tana Rs. 22,42,305 hman hi chawhrualin, mi pakhat tan Rs. 30,716.51 zel séng ang an ni.Bru hruai kìr hna thawk turin Kolasib district aṭangin sorkarin official 23 a tír a, official-te ei leh in sensoah Rs. 2,92,800 hman niin, chawhrualin, mi pakhat tan Rs. 12,730.43 zel sorkarin a séng.Mamit district aṭangin sorkarin official 16 a tîr a, chu'ng mite ei leh in senso atan Rs. 5,85,600 sèn niin, chawhrualin mi pakhat tana senso chu Rs. 36,600 a ni. Lunglei district aṭangin official mi 34 an kal a, ei leh in atan Rs. 13,63,905 hman a ni a, chawhrualin mi pakhat atan Rs. 40,114.85 zel an hmang.Kolasib district aṭanga kal mi 23-te chu Kanhmun leh Tripura-ah officer pali leh staff paruk dah a ni a, staging area Bairabi-ah officer pakhat leh staff pahnih dah niin, Bru kîrte Kolasib district-a an awmna tur khaw 10-ah administrative officer 10 dah a ni bawk a; an vaiin official 23 an ni. Mi 23-te lirtheia an chêtvelna (transportation) atan Rs. 16,149,800 hman a ni.Rehabilitation (chhawmdawlna) atana senso zawhna chu, ""Rs. 1,13,20,610 (Monthly cash assistance leh buhfai leina hi kum hnih chhung atan a ni a, Rs. 4,00,000 ṭheuh fixed-in kum hnih chhung bank-ah dahsak tur a ni bawk)"" tia chhan a ni. Senso dang, 'A dang zawng atana senso' tia tarlanah Rs. 97,11,815 hman a ni bawk.Mamit district-a awm tur Bru-te hruai kìr hna thawk turin sorkar official mi 16 dah an ni a, an chetvelna (transportation) atan Rs. 2,34,68,100 hman a ni. Mamit district-a Bru lak lette tan chhawmdawlna (rehabilitation) atan fixed deposit-in chhungkaw 199 tan Rs. 7,96,00,000 (chhungkaw pakhat tan Rs. 4,00,000 zel) dah a ni.Kum hnih chhung a thlawna buhfai pekna tur chhungkaw 199 tan Rs. 9,55,40,502, monthly assistance kum hnih chhung atan chhungkaw 199 tan Rs. 2,38,80,000 (chhungkaw pakhatah Rs. 5,000 zel), temporary shelter atan Rs. 1,66,62,764, community kitchen atan Rs. 21,13,650 leh, staging area atan Rs. 5,10,805-te hman a ni. In sak ṭanpuina (housing) chhungkaw 199 tan Rs. 2,98,50,000 (chhungkaw pakhatah Rs. 1,50,000 zel) pek tur a ni bawk.Lunglei district-a Bru lak let hna thawktu mi 34-te chêt velna lirthei hman manah Rs. 1,17,54,570 hman a ni a; chhawmdawlna (rehabilitation) atan ruahmanna awm sa angin chhungkaw pakhat tan fixed deposit-ah Rs. 4,00,000 ṭheuh dah a ni. A thlawna buhfai (free ration)-ah ni khatah puitling tan Rs. 19.86 leh naupang tan Rs. 9.93 zel sen a nih thu an tarlang.Housing atan chhungkaw pakhatah Rs. 1,50,000 zel pek tur chu first instalment-ah Rs. 25,000, second instalment-ah Rs. 50,000 leh third instalment-ah Rs. 75,000 pek tur a nih thu te, 'A dang zawnga senso' tia tarlanah Rs. 10,91,842 hman a nih thute tarlan a ni bawk. Bru hruai kîrte chu Bûknuam, Chawilung South leh Putlungasihahte dah an nih thu tarlan a ni bawk.Lirthei hman man leh official ei leh in sensoDistrictOfficialTransportationEi-in sensoEi leh inMi pakhatahLunglei34Rs. 1,17,54,570Rs. 13,63,905Rs. 40,114.85Mamit16Rs. 2,34,68,100Rs. 5,85,600Rs. 36,600.00Kolasib23Rs. 1,61,49,800Rs. 2,92,800Rs. 12,730.43TOTAL73Rs. 5,13,72,470Rs. 22,42,305Rs. 30,716.51 |
tualchhung | Tuirial Hydel Project kalpuinaah luipui dung humhalhna dan chu High Court thuremna avanga thiah chu chief minister-in khinlet loh tur a ni niin People’s Conference party chuan an sawi a. Luipui dung humhalhna kawnga ram a hnungtawlh chu kan tawrh nasat lutuk hmaa a thuthlukna hi sut leh turin chief minister an ngen tih an sawi.PC Gen. Hqrs. thuchhuak chuan, Tuirial Hydel Project siamna atanga a hunlaia mi thiltithei thenkhatin, dik lo taka sum lakluh tuma ram pass lem tam tak siama compensation an dil avangin, mipui sum tam tak tul loa khawhral a ni tawh a, hei hian he hydel project hlutna a tihhniam phah tawh hle tih a sawi. He project kal zelah hian mi thiltithei thenkhat chuan sum siam belh zel tuma hma lain ram pawi an khawih belh a, khawih belh zel an la tum tih a sawi bawk.Diklo taka Mizoram sawrkar khin a nih bakah kan rama luipui dung humhalhna dan kan neih chu High Court thuremna avangin thiah a ni ta hial tih sawiin, ‘Hetianga mi tlemte hlawkna tur atana ram pawikhawihna hi a tha lo takzet a. He ram pawikhawihna hi sawrkar pawhin ngaimawhin thuneitu sangte chuan High Court thuremna hi khinlet an duh a; mahse, vanduaithlak takin chief minister Pu Zoramthanga chuan khinlet loh turin 2021 February 18 khan thuthlukna a siam a. CM thutlukna avang hian mipui sum tam tak, cheng nuai 3000 chuang a luanral dawn bakah nasa taka environment-in a tuar dawn avangin pawi kan ti a ni,’ a ti.Chief minister chu a thuthlukna sut a, High Court thu hi sawrkarin a khinlet thuai theih nan a rang thei anga hma la turin an ngen tih PC party hian a sawi. |
tualchhung | Nimina sorkar thuchhuah tarlan danin, Covid-19 Vegetable Supply Chain Programme sorkarin a kalpui mekah Mizoram chhung aṭangin thlai thar phur lirthei 111 lāk khawm a ni tawh. Thlaite chu chhe awlsam a nih avangin, a chhia a tlem zawk nan kar leh aṭang chuan task force-te mamawh ang zela lak luh tum a ni. Hetih lai hian, April 6, 2020-a Vegetable Supply Chain buaipuitu Horticulture department, Central YMA hruaitute leh Aizawl City Local Council Association hruaitute ṭhukhawm chuan thlaite chu a tlawm thei ang bera pek ni se tiin a rél. An rčl dan chuan - zikhlum kg. khat Rs. 33 leh bawkbāwn kg. khat Rs. 18 a ni tawh ang. March 31-a bawkbāwn Rs. 25-a lak chu Rs. 10-a pek chhuah a ni dawn bawk. |
tualchhung | Mizoram director general of police (DGP) SBK Singh chuan February 8, Inrinni khan Siaha a tlawh a, Siaha district SP Apoorva Gupta leh a thawhpuite'n an lo dawngsawng. DGP hi deputy inspector general of police (Southern Range) Rajneesh Gupta leh senior staff officer to DGP Zonun Sanga ten an ṭawiawm a ni.DGP hian Siaha SP office sak lai leh police hmunhma hrang hrang a tlawh a; Siaha district-a police-te nen SP conference hall-ah an inkâwm bawk. DGP chuan, Siaha police-te'n harsatna leh mamawh hrang hrang an thlente chu chinfelsak dan a ngaituah tur thu a sawi.SBK Singh chuan, police quarters leh lirtheia harsatna awm mek chinfel nan Ministry of Home Affairs-ah cheng vbc. 367 dil a nih thu sawiin, hmuh theih ngei beisei a nih thu a sawi a; Mizoram police-ah a ṭha zawng leh hmasawn zawnga thil inthlakthlengtir tuma ṭan an lak mek thu te, police-te chu ram tana an theihna zawng zawng nena thawk tur leh an hriselna uluk tur te, insawizawi uar tur leh zu leh ruihhlo dang laka inthiar fihlim turtein a chah. |